text:
Ni umusore ubona muto muto, usobanura ijambo ku rindi adategwa agira ngo akwemeze neza uko akora aka kazi wumva kagoye ariko ubona yazobereyemo ashimangira ko yakarazwe na ba sekuruza.
Arubatse afite umugore n’abana babiri. ubu buvuzi bwe abukorera aho atuye, avuga ko basanzwe bahita ‘Iburagurabwami” mu mudugudu w’Amasangano, mu Kagari ka Kabuye, mu Murenge wa Jabana ho mu Karere ka Gasabo. Biragoye kubona umuturage wo muri aka gace utahazi, ndetse bahita kwa ‘Mupfumu’
Mu kuvura, Dusabimana avuga ko yifashisha ubu buryo bwo kuragura kugira ngo abanze amenye neza uko avura umurwayi uba uje umugana n’imiti amuha.
Ubwo namusuraga, yantembereje aho akorera ubwo buganga bwe. Ni mu kazu gato k’ibyondo utapfa kumenya ko gakorerwamo iyo mihango ya kera yo kuragura. Uko asobanura uko akora aka kazi ni nako yatatse aka kazu ke winjiramo ubanje gukuramo inkweto.
Aka kazu avuriramo gafite icyumba ariko cyo mbere yo kucyinjiramo ubanza kunama cyane kuko akaryango ari gato kandi kagufi.impande n’impande uhabona ibintu bitangaje byiganjemo ibiteye ubwoba; harimo ibibaje mu biti, ibikoko avuga ko byapfuye kera yarazwe na ba sekuru be nk’uducurama, inzoka, ibihunyira, ibyiyoni, inkoko, udukwavu, imbeba n’ibindi agusobanurira akwereka.
Ku rutonde rw’imiti atanga n’indwara avura hariho ubwoko burenga 30. Muri byo harimo umuti utuma abakurimo umwenda bakwishyura ibyawe, umuti ugarura ibyawe byibwe, umuti utuma abagore batandukanye n’abagabo basubirana, umuti wirukana amashitani n’abazimu, umuti utuma abanyeshuri batsinda ku mashuri, utera ishaba, umuti uzingura abakobwa n’abasore n’ibindi bijyanye n’imibonano mpuzabitsina.
Byose avuga ko kwisuzumisha ari amafaranga ibihumbi bibiri y’u Rwanda hanyuma yamara kukuragurira igiciro kindi ukakibwirwa n’abo yita ab’ibukuru.
Agira ati “Iyo uje ngo nkuragurire wishyura ibihumbi bibiri, ukabishyira ku ruhimbi nanjye nkagenda ngahamagara imandwa z’iwacu cyangwa ngahamagara amahembe y’iwacu, ibindi ubimenya nyuma umaze kwisuzumisha,kuko sinjye uca amafaranga ni imandwa dukoresha, ni ababyeyi.”
N’ubwo ku muryango winjira aho aragurira handitse amagambo yo muri Bibiliya, Dusabimana avuga ko mu by’iyobokamana yambaza Nyabingi.
Agira ati “Iwacu dukomoka ibwami turi abaraguzi b’ibwami, bahita Iburagurabwami; navutse data abandwa, aterekera, aragura, ari umushitsi dukunze kwiyambariza Ryangombe rya Babinga, na Nyundo na Binego baturutse mu Bugande, tukiyambariza Nyabingi Biheko ari we Nyirampeka n’umwana we Gahu baturutse muri Tanzaniya ahantu bita Karagwe k’abahinda. Twebwe turabandwa tukanaterekera!”
Avuga ko benshi mu bo avura ari abantu ba kera, bazi ibya gakondo ya kera.
Muri uyu Murenge wa Jabana hari abandi babiri; Rwabuzisoni Vicent na Karekezi, bivugwa ko nabo baragura n’ubwo bo babihakana bakavuga ko ari abavuzi gakondo gusa.
Kimwe na benshi mu bavuzi gakondo bo mu Rwanda, bavuga ko bavura zimwe mu ndwara zifatwa nk’izikomeye harimo kanseri, diabete, kubyara ku bagore bagumiwe, imitezi na mburugu, igifu, inzibyi n’ibindi.


c: text/html

text:
Ku mbuga za interneti, mu itorero rya pentecoti mu Rwanda no ku matelefoni agendanwa afite imbaraga zo kwakira interneti, hari kunyuraho ubuhanuzi buvugwa ko bwatanzwe n’Imana, bukaba bwarahawe uwitwa Bosco Hakizimana ukomoka i Cyangugu. Veritasinfo ikaba yaregereye umwe mubapasteri b’itorero rya pentecôte kugira ngo imubaze icyo avuga kuri ubwo buhanuzi. Pasteri yasubije adashidikanya ko niba abakristu bemera ubuhanuzi bw’Imana bwanditse muri Bibiliya bwagiye buhabwa abahanuzi banyuranye, ni kuki batakwemera ko no muri ibi bihe turimo Imana idashobora guha ubutumwa abantu yitoreye ngo babugeze ku bwoko bwayo nk’uko yabikoze mu isezeno rya Kera n’Irishya? Pasteri waganiriye na veritasinfo akaba yemera ubu buhanuzi bwa Hakizimana Bosco kandi akaba yaraduhaye ubusobanuro bw’amwe mu magambo azimije ari muri ubwo buhanuzi.
Uyu Hakizimana Bosco uvuga ko yahawe ubutumwa n’Imana ngo abugeze kubanyarwanda akaba amaze kuzenguruka uturere 28 kuri 30 tugize u Rwanda rwose avuga ubwo buhanuzi yahawe n’Imana abubwira abakristu bo mu itorero rya pentecôte, Ubu buhanuzi tubagezaho, Hakizimana yabutangiye mu karere ka 29 ari ahitwa IKIREHE. Pasteri waganiriye na veritasinfo yatanze ibisobanuro bigaragara muri ubu buhanuzi bwa Hakizimana Bosco, ibyo bisobanuro tukaba twabishyize mudukubo muri iyi nyandiko y’impine twabakoreye.
UBWO BUHANUZI BWA HAKIZIMANA Bosco BUTEYE BUTYA :
Hakizimana Bosco atangira avuga ko abantu banze kumvira Imana abandi bakaba bakora ibyo bishakiye, Imana ikaba yaramutumye kugeza kubantu bose ubuhanuzi bw’uko igiye kohereza abantu bo gucunda amata mu mwaka w’2016, amavuta (intungane) akajya ukwayo n’amacunda akajya ukwayo. Imana yamubwiye ko umwaka w’2015 n’2016 ari umwaka w’ikosora n’umwaka w’inshoberamahanga !
Hakizimana Bosco avuga ko umwaka w’2014 yabwiye abakristu b’itorero rya pentecote ko umwaka w’2014 wari umwaka w’integuza, naho umwaka w’2015 akaba ari umwaka wo gushyiraho akadomo (kurangiza gutanga ubuhanuzi). Imana ikaba yarabwiye Bosco ko umwaka w’2015 ari umwaka w’urujya n’uruza, abantu bakazajya batembera mu bihugu by’amahanga bakoresheje irangamuntu gusa. Yemeza ko ubutumwa Imana yamuhaye amaze kubugeza muturere 28 hakaba hasigaye akarere ka Rutsiro atarageramo.
Dore ibikubiye mu butumwa Imana yahaye Hakizimana Bosco agomba kugeza ku bantu :
1.Imana yatumye Hakizimana Bosco kubwira abantu ko igiye kuzana Korali (umutwe w’abarwanyi) yitwa «IKOSORA». Iyo korali izaba yitwaje ibyuma (intwaro) bikubita cyane n’ibyuma bicuranga umuziki (urusaku). Umucuranzi (umurwanyi) wese w’iyo korali azacuranga arebesha kitari (imbunda) aho ashaka kandi n’umwana wo munda azayumva ! Iyo korali y’ikosora nicuranga ngo n’abataza mu nsengero bazayumva. Abagabo, abagore n’abana bazabyina (kwiruka bahunga) uwo muziki wa korari buri wese azawubyina ukwe (guhunga intatane)!
2.Hakizimana Bosco akomeza avuga ko mu gihe iyo korali izaba icuranga hazaduka ibimoto (imodoka z’intambara) bifite za kinyoteri zitukura zizurira imisozi zivuza amahoni, icyo gihe mitiweli (inkomere zivurwa na croix-rouge) izaba ari ubuntu, kandi abantu bazaba baririmba ngo «aheza mu ijuru tuzahurirayo bagenzi» (gusenga cyane). Abantu bazabyina bagwe agacuhu (kwiruka cyane bahunga), barambarare hasi babaterure babajyana mu mahumbesi (uburuhukiro) aho bagomba kuruhukira (imva).
3.Hakizimana Bosco avuga ko mu gihe iyo korali izaba icuranga inyoni (indege z’intambara) y’iburasirazuba izahura n’iy’uburengerazuba, inyoni y’amajyaruguru izahamagara iy’amajyepfo iyitabe. Kandi umuntu uzafata amafoto (abanyamakuru) y’izo nyoni uko ari 4 azaba ahagaze mu murwa mukuru wa Kigali. Inyoni y’iburasirazuba azaba ari inyoni nini, ifite amababa manini n’umunwa utukura. Iyo nyoni izaba iri mu kirere izajya itera amajyi (ibisasu bya bombe) agwe hasi asandarire ku bantu bahari. Abantu bazaba bahaze imireti (bakomeretse cyane) abandi bazaba bisize iyo mileti (buzuye amaraso) kubera ayo majyi y’izo nyoni azajya yitura ku bantu. Icyo gihe, imbwa zifite inzara zizahaga imireti (kurya abapfuye).
4.Hakizimana avuga ko Imana yamubwiye ko kugeza mu mpera z’uyu mwaka w’2015, Imana igiye kuzavuga cyane (kugeza ubuhanuzi bwayo ku bantu benshi) kuburyo nta muntu numwe izasigaramo idene. Imana izavuga kuburyo ntacyo izasiga inyuma mbere y’uko uyu mwaka w’2015 urangira, naho umwaka w’2016 Imana izahita iceceka. Bosco asobanuro ko abapasteri n’abavugabutumwa banyuranye bazavuga ariko Imana ikaba itazabumva kuko izaba icecetse!
5.Ibimenyetso bigaragaza ko iyo korali (intambara) igiye kuza ni ibi bikurikira :
a)Ikimenyetso cya 1:
Hakizimana avuga ko bitewe n’uko Imana ikunda abanyarwanda ndetse n’itorero rya Pantecote, Imana yamubwiye ko ihaye abanyarwanda igihe cy’integuza, bityo iyo korali ikaba igiye guhera mu gihugu cy’u Burundi (ubu buhanuzi yabutanze mbere y’uko Nkurunziza atangwaho umukandida n’ishyaka rye rya CNDD FDD). Bosco yemeza ko iyo korali igiye gucurangira i Burundi ku buryo bukomeye kandi abarundi bose bakazabyina uwo muziki wayo bigatinda (guhunga). Iyo korali izacurangira igihugu cy’u Burundi amezi atatu, nyuma ikazasiga icyo gihugu ikiringanije neza kandi itanze agakiza. Iyo korari izava mu gihugu cy’u Burundi ihite yambukira mu gihugu cy’u Rwanda. Hakizimana yemeza ko iyo korali izacuranga mu Rwanda ukwezi kumwe n’igice, ihite isimbuka igihugu cya Uganda ijye gucurangira mu gihugu cya Congo amezi ane n’igice. Iyo korari izacuranga muri Congo kuburyo bukomeye bikazatuma abakongomani bavuga ikinyarwanda kandi batakizi ! Nyuma ya Congo iyo Korali izambuka ijye gucuranga mu gihugu cya Tanzaniya amezi 3 n’igice.
b)Ikimenyetso cya 2 :
Hakizimana avuga ko Imana yamuhishuriye ko mbere y’uko iyo korali ijya gucurangira mu Rwanda, Papa Fraçois azahaguruka i Roma akaza ku mugabane w’Afurika mu gihugu cya Uganda. Ubwo Papa François azaba akiva mu gihugu cya Uganda asubiye i Roma, korali (intambara) izahita iza mu Rwanda gucuranga ! Iyo korali niza gucurangira mu Rwanda, abasinzi, abasambanyi abajura… bazafashwa bose !!
c)Ikimenyetso cya 3 :
Imana yavuze ko izatanga ikimenyetso cy’uko i Kirehe hazaba inkongi ikomeye kuburyo za kizimyamwoto zazimya uwo muriro zikananirwa. I Kayonza naho hazashya inzu kuburyo kuyizimya bizagorana. Inzu ya Etage ndende iri i Kigali izafatwa n’inkongi mu gice cyayo cyo hagati ahagana hejuru, kuzimya iyo nzu bizagorana kuburyo hazakoreshwa indege.
d)Ikimenyetso cya4 :
Ikindi kimenyetsi Imana yahishuriye Bosco ngo ni uko imiryango ya kiliziya gatolika i Burundi igiye gucikamo igikuba kubera urwango igiye kugira. Kiliziya gatolika i Burundi izanga uyiyoboye, icyo gihe korali izaba igiye kujya mu Rwanda.
e)Ikimenyetso cya 5 :
Hakizimana avuga ko uyu mwaka w’2015 mu Rwanda hagiye kuba ibitambo byinshi cyane, hagiye kubaho impfu zidasanzwe, abantu bakaziyongera ubwenge, bakiringira amagare yabo n’amafarashi ariko bakazashoberwa kuko ntakintu bazageraho. Hazabaho ihindagurika ry’igihe kuburyo budasanzwe, hazabaho amasosiyeti n’amashyirahamwe byihuta cyane… umwaka w’2016, 2017 na 2018 Imana izaceceka mu Rwanda. Hakizimana avuga ko Imana izongera kuvuga mu mwaka w’2019 iri kubwira abana bayo yacunguye. Inyoni (abahunze) zavuye mu Rwanda zigiye kwarika mu mahanga zizagaruka zije kwarika mu gihugu cy’u Rwanda.
f)Ikimenyetso cya 6 :
Hakizimana Bosco avuga ko Imana yamutumye kubwira abantu bose ko uyu mwaka w’2015 ariwo wa nyuma w’amahirwe yo gusenga kandi Imana ikaba yaramubwiye ko ibimenyetso byose yamuhaye kuvuga nibidasohora azapfukama bakamusengera kuko Imana itazongera kumutuma ukundi ! Imana yamubwiye ko uburyo iyo Korali izaza mu Rwanda izamera nka avoka izaba ihubutse mu giti ikikubita hasi (gutungurana cyane), ubwo umuziki (intambara) ugahita utangira, ntayindi nteguza ! Imana yamubwiye ko iyo korali izajya gucurangira mu gihugu cya Uganda nyuma y’umwaka w’2023. Nyuma yaho iyo korali izakomeza no mu bindi bihugu by’Afurika ndetse n’u Burayi uretse igihugu cy’Ubuholandi itazageramo !
Hakizimana avuga ko Imana yamweretse uburyo abasare bari mu nyanja bazitse kimwe n’abo bari kumwe nabo mu bwato kandi Imana yarabatumyeho abahanuzi batandukanye ngo bave mu nyanja vuba bakanangira imitima yabo! Imana yamusobanuriye ko ubwo bwato n’ababurimo ari abayoboye itorero n’abaririmo batayubaha! Yavuze ko Imana yamubwiye ko mu itorero hagiye kwaduka umudayimoni witwa « NDABISOHOYE » undi mudayimoni akazaba yitwa « NYIRABARIKUNDA » uzateza abantu kuba ba rupinzi no guteza indwara zitandukanye, undi mudayimoni akaba yitwa « WIRIRA » ariwe uzagenda avuga ngo ntakibazo kiriho !
Hakizimana Bosco yakomeje gutsindagira ko Imana yamuhaye ikimenyetso ndakuka ko ibyo byose bizatangira nyuma y’urugendo rwa Papa mu gihugu cya Uganda na korali izatangira gucurangira mu gihugu cy’u Burundi ! Abarundi bazahunga cyane kubera urusaku rutewe n’urusaku n’amajwi bya korali, bakazakambika mu Bugesera kugera i Kibungo bahunga urwo rusaku !
Muri make ni ubwo buhanuzi buri gucicikana ahantu hose, ababwemera n’abatabwera barabukurikira buri wese kuruhande rwe akagira icyo abuvugaho, ariko twe nka veritasinfo twabwira abemera Imana ijambo riri muri Matayo 24,24-25, kugira ngo ribamurikire mu buhanuzi nk’ubu butangwa ahantu hose ntaguca igikuba nta noguhohotera abatanga ubuhanuzi bwabo nk’uko dukunze kubibona henshi !
Source : Ubuhamya bwa Hakizimana Bosco mu rusengero rwa Pentecôte

robotstxt: allowed

filter: keep


text:
Umuhanda batunganyirijwe uborohereza ubuhahirane
Abatuye mu Murenge wa Simbi, mu Karere ka Huye, bishimira ko batunganyirijwe umuhanda wambukiranya umurenge wabo ugakora kuri Mbazi na Huye.
Uyu muhanda w’ibitaka uturuka ku gasantere ka Cyizi kari hafi y’umuhanda wa kaburimbo, wari warangiritse ku buryo kuwunyuramo uturutse i Cyizi ugana ku ivuriro ry’i Simbi ndetse no ku biro by’umurenge wa Simbi bitari byoroheye abagenda n’ibinyabiziga.
Ikiraro kiri ku mugezi wa Mwogo na cyo nticyari kimeze neza. Ari iki kiraro ari n’uyu muhanda byatunganyijwe guhera mu mwaka w’ingengo y’imari 2014-2015, byatumye kuwunyuramo bisigaye byoroshye.
Callixte Nkeshimana utuye mu Mudugudu wa Ruhinga agira ati “Twezaga imboga, intoryi n’indi myaka, tukabura uko tubigeza ku isoko i Cyizi. Ubu byaratworoheye cyane. N’ubuhahirane turabukora.”
Yungamo ati “Twajyaga kurangura za Gisakura ho mu Murengewa Simbi tukabura uko tugeza imbuto hano i Cyizi kuko umuhanda wari wuzuyemo imikuku, wahagendana igare rikagutobokeraho. Ariko ubu biratworohera cyane.”
Lenata Uwera na we w’i Simbi ngo abyara bigoranye kuko biba ngombwa ko ajyanwa ku bitaro bikuru. Agira ati “Mbere ambulance yajyaga kugera kuri kaburimbo numva umwuka wanshizemo. Aho uyu muhanda wuzuriye nongeye kubyara, ariko nageze kuri kaburimbo noneho numva ari ibisanzwe, nk’aho umuhanda wose ari kaburimbo.”
Lenata anavuga ko mbere y’uko ikiraro kiri ku mugezi wa Mwogo gitunganywa moto zitahanyuraga, ariko ubu ngubu n’abanyeshuri biga i Simbi babasha gutega za moto n’amagare, bakagera ku ishuri batavunitse cyane.
Uyu muhanda wambukiranya umurenge wa Simbi, ukanyura ku wa Mbazi no kuwa Huye, ureshya na kilometero umunani. Ikiraro cyawo cyatunganyijwe muri 2014-2015, naho umuhanda ubwawo utunganywa muri 2015-2016. Kuwutunganya byatwaye miliyoni 529 z’amafaranga y’u Rwanda.
Ni umwe mu mihanda ireshya n’ibilometero 100 Akarere ka Huye katunganyije guhera mu mwaka w’ingengo y’imari ya 2014-2015, hagamijwe koroshya ubuhahirane hagati y’abatuye imirenge igize aka karere.


text:
Musonera Samuel, Umunyamabanga
Nshingwabikorwa w’Akagari ka Rwimishinya, mu Murenge wa Rukara, ari mu
maboko ya polisi kuri sitasiyo ya Rukara, akurikiranyweho gukubita
abaturage yasanze baragiye inka ku gasozi bakagera n’aho bajyanwa
mubitaro.
Aba bashumba ngo bakurikiye inka za bo, bazikurayo ku gahato, Musonera agarutse asanga banyirazo bazishubije, ashaka insoresore zo mugasantere ka Rwimishinya barabakurikira babafashe barabakubita kugeza n’aho abandi baturage batabaye babajyana ku bitaro bya Gahini.
Mugabo Akomeza atangaza ko ari amakosa akomeye gukubita uwo ushinzwe kuyobora, kuko abaturage bifashishwa mu gushyira mu bikorwa gahunda zitandukanye zigamije iterambere ry’igihugu.
Yagize ati “ntabwo byashoboka mu gihe hari gahunda runaka za leta wifuza gukangurira abaturage ko mufatanya mu kuzishyira mu bikorwa kandi warabakubise, nta n’umwe wakunva, ahubwo bajya bagutererana.”
Abaturage na bo basabwe kujya bubahiriza gahunda zose zafashwe birinda kwigomeka k’ubuyobozi, kuko na byo bihanwa n’amategeko, ndetse ngo bagomba no kumenya ko bafite uburenganzira busesuye mugihugu cyababyaye mugihe umuyobozi amuhohoteye aba ashobora kugana urwego rwisumbuyeho rukamurenganura, byaba ngombwa uwo muyobozi agahanwa by’intanganurugero.


text:
Byavugiwe mu muhango wo gusoza inama mpuzamahanga y’abana bo mu bihugu bitanu yari imaze iminsi itatu, aho abana baganiriye ku ruhare rwabo mu bibakorerwa.
Niyitegeka Antoine, umukozi wa Save The Children ushinzwe gahunda y’uruhare rw’umwana mu bimukorerwa, avuga ko ari ngombwa ko aganirizwa ku by’imicungire y’umutungo.
Yagize ati “Mpamya ko iyo ababyeyi baganirije abana uko umutungo w’urugo ukoreshwa, ibyo babateganyiriza, bigabanya amakimbirane bityo umwana agakurana icyizere kuko ijwi rye rihabwa agaciro.
Ni ngombwa rero ko abantu bakuru bumva ibitekerezo by’abana, bakabiha agaciro”.
Akomeza avuga ko ibi bituma umwana akurana inshingano zo kwiteza imbere nk’umuntu mukuru no guteza imbere igihugu cye.
Nyirahabineza Solange, umwana waturutse mu karere ka Rutsiro, ngo yifuza ko abana bazajya bahabwa ijambo no mu biganiro bitari iby’abana gusa.
Ati “Nifuza ko twazajya duhabwa umwanya mu nama zo mu mirenge, mu tugari no midugudu, tugatanga ibitekerezo byacu kuko aho hose abayobozi baba bahari, bakazafata umwanya wo kubitekerezaho.
Yongeraho ko ibitekerezo by’abana iyo byitaweho bigira uruhare mu igenamigambi ry’igihugu, bityo ibibakorerwa bigashingira ku bitekerezo byabo.
Hategekimana Lambert, umukozi muri Komisiyo y’igihugu y’abana (NCC), ushinzwe uburenganzira bw’umwana, avuga ko hakiri abantu batarumva ko umwana ashobora gutanga igitekerezo.
Ati “Ababyeyi bakeneye gukangurirwa gufasha abana gutanga ibitekerezo kuko ari bwo buryo bwiza bwo kubategurira kuzaba abayobozi beza b’ejo hazaza.
Ntibyagerwaho rero badahawe urubuga ngo bagaragaze ikibari ku mutima”.
Muri iyi nama, abana babashije guhanahana ubunararibonye ku bijyanye n’uko bahabwa umwanya mu kugira uruhare mu bibakorerwa, mu bihugu byabo.


text:
ven.
24
déc.
2010
Noheli ibisingizo mu Ijuru, Noheli urumuri ruratangaje. Zuba rirashe yaje muri twe, nidushimire uwo Mwami utuzaniye ibyishimo n’ubutabera nk’uko Zaburi ya 97 ibitubwira. “Matongo ya Yeruzalemu nimuhanike murangururire icyarimwe amajwi y’ibisingizo, kuko Uhoraho ahumurije umuryango we agacungura Yeruzalemu”. Aya akaba ari amagambo ya Izayi, utugaragariza agakiza k’Imana yacu yaje muri twe, Imana yohereje Umwana wayo we buranga bw’ikuzo rye n’ishusho rya kamere yayo nk’uko umuhanuzi Izayi akomeza abitubwira, ngo aze abane natwe kandi atumenyeshe se.
Uwo ni We wariho kandi wahozeho, yabanaga n’Imana kandi akaba Imana. Ni We byose bikesha kubaho kandi ni We rumuri rw’abantu nk’uko Ivanjiri ya Yohani ibitwibutsa. Umunsi wa Noheli utume twakira uwo Mwami kugira ngo aduhindure abana b’Imana kandi duhabwe kubusendere bwe, tugirirwe ubuntu bugeretse k’ubundi.
1. Noheli, umunsi w’ibyishimo.
Imana nihabwe ikuzo mu bushorishori bw’ijuru kuko yasuye umuryango wayo kandi ikawucungura. Nitwishime tunezerwe kuko icuraburindi ryari ritugose tubonye uza kuridukiza. Noheli ni umunsi w’ibyishimo, tutishimira na none kurya neza, kunywa no gufuraha gusa, ahubwo twishimira ineza ya Nyagasani kuri twebwe b’abanyabyaha. Tubikesha iki kukira ngo Umwami w’isi n’ijuru yicishe bugufi maze aze aturane natwe?
Nitwishime kuko Imana yaduhisemo ikatugira ibitangaza igihe yemeye kwigira ubusabusa mu nda ya Bikira Mariya. Iri ni iyobera rikomeye ry’ukwemera, uyu ni umugisha w’igisagirane rimwe na rimwe twibagirwa. Iyi Noheli nibe Noheli y’ibyishimo no gutanga amahoro. Mu ngo zacu kuri uyu munsi dusakazemo amahoro n’ibyishimo.
2. Noheli, umunsi wo kudashyamirana
Twirinde gushyamirana, guhera uyu munsi tugire imyumvire mishya kandi ikwiye. Ntibe Noheli yo kuvuzanya amahiri ndetse n’amabuye, ntibe Noheli yo gucirana mu maso n’agasuzuguro. Niba hari n’abo twatukaga tuti: “Baragashira barimbuke, bashirire ikuzimu ari bazima, kuko ubugome bwagandiye iwabo”(Zaburi ya 55), tubicikeho. Noheli ibe umunsi wo kwirinda gutekerereza abandi no kubishyiramo tuvuga tuti “Ni abagira nabi bayobye bakiri mu nda ya ba nyina, bakaba n’abanyabinyoma barindagiye bakivuka.”(Zaburi 58,4-6). Niba hari uwo dufitanye ikibazo, twirinde kumubangamira uyu munsi maze na we yumve Noheli.
Noheli itume tuba abanyamugisha kandi dutange umugisha. Nitwige kubana neza n’abavandimwe bacu, Noheli nitubere iyo kuyoboka Umwami w’amahoro waje atugana. Uwo mwana w’amahoro watuvukiye aratubwiza Zaburi ya 63,4-5 agira ati: “Rubanda mwese nimwiringire Uhoraho igihe cyose, mumubwire ikibari k’umutima, kuko ari We buhungiro bwacu twese” Zab 62,8-9, ari ubwanjye ari n’ubwawe.
3. Noheli, umunsi wo kwita ku bana
“Mwana wanjye, umutima wawe nurangwaho ubuhanga, nanjye uwanjye uzishima, kandi nzanezerwa cyane umunwa wawe nuvuga amagambo aboneye. Umutima wawe ntukagirire ishyari abanyabyaha, ahubwo ujye uhora utinya Uhoraho kuko bucyana ayandi, hakazaza igihe uzabona ko icyizere cyawe atari imfabusa.”(Imigani 23,15-18). Uyu ni umunsi wo guha impanuro nk’izi abana bacu.Yezu wavutse yigize umwana, ababyeyi be bamurera neza kugira ngo azakurane ubwenge n’ubushishozi.Noheli isigire ababyeyi kumenya no kwita ku bana babo, kandi babahe ingero nziza.


text:
Imyuga ishingiye ku bumenyi-ngiro iteza imbere abayitabiriye
Ishuri ryigisha ibijyane n’ubwiza ryitwa Belasi Saloon school, rikorera mu Karere ka Kicukiro, hafi ya Hotel Alpha Palace, ryigisha ibijyanye no kwita ku bwiza bw’umubiri, rigamije gutanga ubumenyi ngiro ryibanda ku gutanga ubwiza ku mubiri, ryiyemeje gushyigikira gahunda ya Leta, yo guhanga umurimo.
Mukayiranga Fanny wize ibijyanye no kwita ku bwiza mu gihugu cy’u Bubiligi, arangije kwiga yihaye intego yo gusangira ubumenyi n’abanywanda b’ingeri zitandukanye mu rwego rwo guteza imbere igihugu. (...)
Ishuri ryigisha ibijyane n’ubwiza ryitwa Belasi Saloon school, rikorera mu Karere ka Kicukiro, hafi ya Hotel Alpha Palace, ryigisha ibijyanye no kwita ku bwiza bw’umubiri, rigamije gutanga ubumenyi ngiro ryibanda ku gutanga ubwiza ku mubiri, ryiyemeje gushyigikira gahunda ya Leta, yo guhanga umurimo.
Mukayiranga Fanny wize ibijyanye no kwita ku bwiza mu gihugu cy’u Bubiligi, arangije kwiga yihaye intego yo gusangira ubumenyi n’abanywanda b’ingeri zitandukanye mu rwego rwo guteza imbere igihugu.
Mukayiranga Fanny, umuyobozi wa Belasi Saloon School, wagize igitekerezo cyo gushinga iri shuri, atangaza ko yari agamije gusangira n’abandi ubumenyi yahawe.
Yatangiye kwigisha wenyine, akabifatanya no kwakira abakiliya bamugana, abo yigishije ku ikubito bamaze kubimenya bamwe muri bo bashinze Saloon zabo, abandi yabahaye akazi bamufasha kwigisha.
Mukayiranga ati ”Ndangije kwiga nahise niha intego yo gusangira n’Abanyarwanda ubumenyi nahawe, numva ari wo musanzu natanga wo gufasha abantu bose babyifuza kubona ubumenyingiro bw’ibanze bwabafasha kwiteza imbere.”
Umwe mu barangije muri Belasi Saloon School, Umwari Anitha, yatangarije IGIHE ko amaze amezi umunani arangije kwiga, akaba yarabashije kwifungurira Saloon ye itunganya imisatsi.
Kayitesi Asia twamusanze kuri Belasi yaje kwiga ibijyanye no gutunganya imisatsi yagize ati ”maze igihe kingana n’amezi atatu niga, ariko natangiye kumenya gusuka inweri, hari n’igihe mbona abakiliya iyo mvuye kwiga.”
Mukayiranga yahawe inkunga n’Ikigo cy’igihugu gishinzwe guteza imbere ubumenyi ngiro (WDA), isaga Miliyoni 24 z’amafaranga y’u Rwanda, izamufasha kugura ibikoresho by’ingenzi bigezweho, byifashishwa mu kwigisha abijyanye n’ubwiza.
Ku bijyanye na Salon na Sauna, Mukayiranga agira ati “N’ubwo mu Rwanda haboneka salo na sauna ku bwinshi haracyari inzitizi, kuko ababikora akenshi usanga nta bumenyi babifitemo bityo bigakorwa nabi,”
Yakomeje avuga ko Salon zo mu Rwanda ziri ku rwego rwo hasi ugereranyije n’izo mu bihugu byateye imbere, cyane cyane mu gutanga serivisi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
"Muze mwenyine ahiherereye, aho abantu bataba muruhuke ho hato" - Mariko 6: 31
Hari igihe ibibazo biza bitunguranye kandi bikeneye gushakirwa igisubizo mu buryo bwihuse. Iyo abakristo bamwe batunguwe n’ibigeragezo runaka, abenshi ni bwo bibuka gutakambira Imana. Mbese akibuka ko Imana ibaho ari uko ibibazo byaje. Nyamara si ko byari bikwiye kumera. Umukristo akwiye kugira umwanya uhoraho wo kugirana ubusabane n’Imana.
Ushobora kuba uri umukristo , ukaba wiyumvisha ko abakwiye gufata umwanya wo kwihererana n’Imana ari abakora imirimo nk’iy’ ivugabutumwa, bubushumba. Nyamara mu itorero umurimo wose usaba ko abawukora bagira akanya ko gusuzuma nib a intego bihaye zirimo kugerwaho ndetse no kuruhuka. Iyo ibyo bitabaye , abawukora barananirwa, bigatuma umurimo upfapfana."Sebukwe wa Mose aramubwira ati “Ibyo ukora ibyo si byiza. Ntuzabura gucikana intege n’aba bantu muri kumwe, kuko binaniranye biruta ibyo washobora gukora wenyine" Kuva 18: 17-18.
Imana ihamagarira abantu bose kuyegera. "Mwese abarushye n’abaremerewe, nimuze munsange ndabaruhura" Matayo 11:28. 34. Yesu Kristo yaranzwe no kugirira impuhwe ndetse no gukiza abamushakaga bose "Yomotse abona abantu benshi bimutera impuhwe, kuko bari bameze nk’intama zitagira umwungeri, aherako abigisha byinshi" – Mariko 6:34.
Nubwo Yesu yari akeneye akanya ko kuruhuka, nyamara ntikabonetse, kuko abantu babatanze aho bagombaga kuruhukira. Na bo ubwabo bari bafite ibibaruhije kandi bashaka ko Yesu ababera uburuhukiro. Icyo gihe abigishwa bokoze icyo bashoboraga gukora cyose: kubaza Yesu igikwiye gukorwa, kuzana amafunguro, gushyira abantu kuri gahunda.
Igitangaza cyabaye ni uko Imana yigaragarije, abigishwa bari baje bashaka kureba Yesu. Mu gisubizo cyo gusenga Imana nay o yakoze ibidashobokera abantu. "Yenda iyo mitsima itanu n’izo fi ebyiri, arararama areba mu ijuru arabishimira, amanyagura imitsima ayiha abigishwa be na bo bayishyira abantu, n’izo fi ebyiri azibagaburira bose.Bose bararya barahaga, bateranya ubuvungukira bw’imitsima n’ubw’ifi, bwuzura intonga cumi n’ebyiri" -Mariko 6:41-43.
Mu mibereho yawe ukwiye kujya ufata umwanya wo kwihererana n’Imana kugira ngo uyisabe ikuyobore, ikuneshereze , ikugeze aho utabasha kwigeza ubwawe.


text:
Iyo ntejereje ko kera Kristo ataradupfira,ntari mu bwoko Bw’Imana, nkibuka ko ntaramumenya nta burenganzira narimfite ku masezerano Bintera guha agaciro kuba NKIJIJWE, no gushikama mubuntu n’imbabazi bibonerwa mu gakiza gusa
Iyo mbitekereje numva ntakindi nakora ngo nereke Data ko mbiha agaciro uretse KWAMAMAZA UBWAMI BWE! Ntitaye ku kiguzi cyose byansaba.
Wowe iyo ubitekereje wumva wakora iki?
1Petero 2:10 Kera ntimwari ubwoko ariko none muri ubwoko bw’Imana. Kera ntimurakababarirwa ariko none mwarababariwe.
Pastorviva.pcm@gmail.com POWER OF CHANGE MINISTRIES®


text:
“Imisozi izavaho n’udusozi tuzakurwaho, ariko imbabazi zanjye ntizizakurwaho, kandi n’isezerano ry’amahoro nagusezeranije ntirizakurwaho.” Ni ko Uwiteka ukugirira ibambe avuga”. Yesaya 54:10
Ubaye utiyumvamo urukundo Imana igukunda,ntuzabasha kugira undi ukunda kuko ntibishoboka ko wakunda utabanje gusobanukirwa no kwibuka ko Imana igukunda kurushaho. Ukeneye guhora wibuka buri munsi ko Imana igutekereza kandi ko ikwitayeho,kandi itagutekereza nkuko isi igutekereza cyangwa uko wowe witekereza.
Reka nkubwire ibintu bine (4) bigufasha kumenya ko Imana igutekerezaho:
1. Wemewe n’Imana. Ni kenshi turwana no kwemerwa n’ababyeyi,urungano,abo twubaha ndetse n’abandi bingeri zitandukkanye ariko ikintu gitangaje ku Mana twamaze kwemerwa nta kiguzi dutanze,Bibiliya igaragaza ko binyujijwe muriYesu Kristo ku Mana twemewe kandi tukaba abaragwa” kugira ngo dutsindishirizwe n’ubuntu bwayo duhereko tube abaragwa, dufite ibyiringiro byo kuzahabwa ubugingo buhoraho. Tito 3:7
2. Wakunzwe urukundo rutagira akagero.Imana igukunda urukundo nyarwo kandi rudafite ikindi rushingiye nkuko abantu bamwe bamera, ntigukunda ibanje kukubwira iti”ndagukundira iki n’iki”,ahubwo irakubwira iti”ndagunda”. Ntacya buza Imana kugukunda kubera ko urukundo rwayo rudashingiye ku byo ukora ahubwo rushingiye kuri kamere yayo,niyo mpamvu ivuga iti” Imisozi izavaho n’udusozi tuzakurwaho, ariko imbabazi zanjye ntizizakurwaho”.
3. Warababariwe byuzuye. Bitewe n’urupfu rwo ku musaraba rwa Yesu Kristo,yatanze ubugingo bwe kugira ngo ubabarirwe ibyaha n’ibicumuro byose. Pawulo yandikiye Abaroma arababwira ati” Nuko rero noneho abari muri Kristo Yesu nta teka bazacirwaho”. Abaroma 8:1. Imana ntiyibuka ibyaha byawe iyo yamaze kukubabarira bitewe n’imbabazi zayo zihoraho iteka ryose.
4. Uri uw’agaciro gakomeye imbere y’Imana. hari ibintu bibiri bitanga agaciro: ufite ikintu runaka nicyo umuntu yifuza kwishyura. Uri umwana w’Imana kandi “Mwacungujwe igiciro, nuko rero ntimukabe imbata z’abantu”. 1 Abakorinto 7:23, bishatse kuvuga ko Yesu yakwishyuriye byose atanze ubugingo bwe niyo mpamvu uri uw’igiciro gikomeye.
Igihe cyose wibutse ko watsindishirijwe,wakunzwe bitagira akagero,ukanamenyako uriuw’agaciro gakomeye ku muremyi wawe.Ndatekereza ko ugiye utekereza ibyo ntacyakubuza gukunda abandi no kurusha kumva ko Imana ihora igutekerezaho.


text:
Rwanda | Gakenke: Mu isabukuru y’imyaka 25 ya FPR, abanyamuryango bakanguriwe gukora bagakataza mu iterambere
Hon. Mukantabana, Umuyobozi w’Akarere gakenke na Guverineri bagiye gukata umutsima (gateau) yo kwizihiza isabukuru y’imyaka 25 FPR imaze ishinzwe. (Ifoto: N. Leonard)
Abanyamuryango b’ingeri zose ba FPR-Inkotanyi bo mu Karere ka Gakenke bitabiriye isabukuru y’imyaka 25 imaze ishinzwe, bakanguriwe gukomeza gukora kugira ngo barusheho gukataza mu iterambere bagezeho.
Ibi Hon. Senateri Mukantabana Marie yabitangarije mu birori byo kwizihiza isabukuru y’imyaka 25, Umuryango wa FPR-Inkotanyi umaze ushinzwe byabereye mu Karere ka Gakenke, kuri uyu wa 18/11/2012.
Umuryango wa FPR wazanye umuco mwiza wo kuremera abatishoboye kugira ngo bave mu bukene, intumbero ya buri wese yagombye gufasha abantu batishoboye, mu myaka iri imbere bakazaba ari amateka; nk’uko Hon. Senateri Mukantabana Marie abishimangira.
Yagize ati: “Ndifuza ko ubukungu bwagera kuri bose, ndifuza ko abatishoboye baba bakeya cyane, ubutaha mukajya mushaka utishoboye muremera mukamubura kuko bose bazaba barakataje mu iterambere.â€
Abayobozi banyuranye bitabiriye ibirori by’ isabukuru ya FPR. (Ifoto: N. Leonard)
Guverineri w’Intara y’Amajyaruguru, Bosenibamwe Aimé, akaba n’umuyobozi wa FPR muri iyo ntara, avuga ko isabukuru ari igihe cyo kwishimira ibyagezweho no guharanira ko intambwe yatewe itasubira inyuma.
Yabivuze atya: “Isabukuru y’imyaka 25 ya FPR ni igihe cyo kwishimira ibyiza bikomeye, twigejejeho yaba mu bukungu, imiyoberere myiza, imibereho myiza, muri diplomatie no mu mutekano. Uyu umusingi tumaze kwiyubakira, tugomba kuwusigasira ntihagire abawusenya kugira ngo dukomeze tujye imbere.â€
Ubuyobozi bwa FPR bwagejeje ku Banyarwanda iterambere, ubumwe n’ubwiyunge bwagaragara ko budashoboka kuri benshi cyane cyane Abazungu; nk’uko Umuyobozi w’Intara y’Amajyaruguru yakomeje abisobanura.
Mu ndirimbo, imivugo n’ubuhamya bwatanzwe, abanyamuryango ba FPR bashimangira ko ubuyobozi bwa FPR bwateje imbere Abaturarwanda muri rusange n’ibyiciro byihariye by’Abanyarwanda by’umwihariko binyujijwe muri gahunda z’iterambere zitandukanye.
Maniragaba Léonard, utuye mu Kagali ka Buheta, Umurenge wa Gakenke wari mu cyiciro cy’abatishoboye, ahereye ku nkunga y’ubudehe y’ibihumbi 50 ngo yasezereye ubukene, atangiriye ku nkoko z’imishwi 30, none ageze ku nkoko ibihumbi bibiri zikorwamo n’ abakozi 16 ahemba nta kibazo.
Nyirarukato Spéciose, umwe mu babana n’ubumuga watanze ubuhamye, asobanura ko ubuyobozi bwiza bwa FPR butavanguye ababana n’ubumuga nk’ubundi buyobozi bwabayeho mu Rwanda, bwitaye ku mibereho myiza yabo, bubashyiriraho inama y’igihugu y’ababana n’ubumuga.
Mu rwego rwo kwitegura isabukuru, abanyamuryango ba FPR mu Karere ka Gakenke bakoze ibikorwa binyuranye bigamije guhindura imibereho y’abaturage batishoboye.
Urubyiruko rushamikiye ku muryango wa FPR-Inkotanyi rwubakiye Syvestre Ngendahimana, utuye mu Kagali ka Nganzo, Umurenge wa Gakenke inzu y’amatafari ahiye isakaje amabati ifite agaciro ka miliyoni esheshatu z’amafaranga y’u Rwanda.
Mu gihe cy’amezi atatu, abanyamuryango ba FPR baremeye abatishoboye inka 121, ingurube 124, ihene 498, intama 229, inkwavu hafi 400 n’inkoko 89 hagamijwe ko babona ifumbire yo kubafasha kongera umusaruro uva ku buhinzi; nk’uko Umuyobozi w’Akarere ka Gakenke Nzamwita Deogratias yabitangaje.
Mu rwego rw’imiyoborere myiza, ubuyobozi bw’ibanze bwakemuye ibibazo by’abaturage bigera kuri 176 mu gihe 12 bigaragara ko bikomeye byajyanwe mu nkiko. Abanyamuryango bubatse inzu 81 z’abatishoboye banatanga matelas zigera 350; nk’uko Nzamwita yakomeje abitangaza.
Abakorabate bo mu Murenge wa Nemba bashimishijeabitabiriye ibirori. (Ifoto: N. Leonard)
Uyu munsi waranzwe n’ibyishimo byinshi witabiriwe n’abanyacyubahiro batandukanye barimo abasenateri, abadepite, ingabo na polisi, unasurutswa n’amatorero abyina indirimbo za gakondo ndetse n’abakorobate.
Akarere ka Gakenke katangirijwemo imyiteguro yo kwizihiza isabukuru y’imyaka 25 FPR-Inkotanyi imaze ishinzwe ku rwego rw’igihugu, tariki 11/08/2012, kanabimburiye utundi turere tw’Intara y’Amajyaruguru mu kwizihiza iyo sabukuru.
Nshimiyimana Leonard


text:
Gushaka umugore cyangwa umugabo niyo ngingo ibaho igomba kwitonderwa. Iyo amahitamo yawe abaye mabi,ubihirwa ubuzima bwawe bwose.
Abantu benshi bakunze kwibaza icyo bagenderaho-bashingiraho mu guhitamo neza umugabo-umugore bazabana.
Uyu munsi turarebera hamwe inama wakurikiza mu gihe ugiye guhitamo neza uwo muzarushinga :
1.Baza umutima wawe
Mbere na mbere pfukama ubaze Imana ndetse uyisabe kukwereka no kuguha umufasha ugukwiye. Ubwo Imana iri muruhande rwacu,hakurikiyeho kugisha umutima inama.
Iherere ufate umwanya uhagije wumve niba uhamanya n’umutima wawe . Igisubizo nikiba yego,nta marangamutima ugendeyeho ayo ariyo yose komeza usome intambwe ya kabiri.
2.Wumva wifuje ko mwakora imibonano mpuzabitsina
Iyi ngingo ni imwe muzibanze ugomba kugenderaho. Kurushinga ntibivuga ko muzajya muhora murebana mu maso. Muzajya mugira umwanya uhagije wo gukora imibonano mpuzabitsina(gutera akabariro cyangwa kubaka urugo).
Niba ukunda kwiyumvamo umuriro waka muri wowe,yewe ukaba unanirwa no gusinzira, ni ikimenyetso cyiza ko wahisemo neza uwo mugiye kurushinga. Bitabaye ibyo ntirwaba ari urukundo, bwaba ari ubucuti busanzwe.
Menya ko umunsi gutera akabariro bizaba bitagenda neza cyangwa bidakorwa uko bikwiye mu rugo rwanyu,gucana inyuma,gusenya,ibibazo binyuranye bizaba bikomanaga ku muryango.
Iyi ngingo niyo ahanini abantu benshi bibandaho. Nubwo ari ingenzi, hari ibindi ugomba kwitaho ngo umenye neza niba uwo mugiye kurushinga ari amahitamo meza. Iyi nyita ishingiro ry’urugo.
3.Kumwiyumvamo
Mumaze igihe mukundana . Banza urebe niba umwiyumvamo muri iki gihe. Ese iyo ikibazo kivutse hagati yanyu ubasha kukihanganira ? Umwibonamo se nk’umuntu mugiye kumarana ubuzima bwawe bwose usigaje ku isi ?
Amarangamutima umwereka ubona ayagusubiza kukigero kimwe n’icyawe cyangwa wenda akurushaho ?Niba hari uwo biri hasi cyangwa mudahuje uri mu nzira mbi. Niba muhuje ubona byose ari sawa, soma inama ikurikira.
4.Kubabarira amakosa y’ahahise
Wamuhisemo ngo mubane. Ashobora kuba afite amakosa yakoze mu gihe cyahise. Niba wumva ubasha kuyamubabarira ,ukumva wishimiye ko ugiye kubana nawe utitaye ku hahise, uri munzira nziza.
Ni inshingano wihaye yo kuzamufaha gukosora ibitaragenze neza. Urukundo ntirureba ibyiza gusa. Niwita kubyiza bye nturebe aho agirira intege nke , urukundo umukunda ni urumamo. Ntago ari malayika ni umuntu.
5.Muhuje intego ?
Mu buzima buri wese agira intego n’indoto yifuza kugeraho. Iyo ubonye ugufasha cyangwa ugutera imbaraga mu kugera kucyo wahoze urota biragushimisha.
Ufite intego wihaye cyangwa wifuza kugeraho.
Ubona uwo mugiye kubana-kurushinga azagufasha kugera ku nzozi zawe ? Agutera imbaraga mu buzima bwawe bwa buri munsi ? Niba ubona ari ikinyuranyo nturi mu nzira nziza. Iteka muzahora muhanganye kuko nyine munyuranya ugushaka.
6.Kuba azi gufata ibyemezo
Niba uri umukobwa, ukaba ugiye gushinga urugo, ugomba kureba niba umusore mugiye kubana azi gufata ibyemezo.
Umugabo niwe uyobora urugo. Agomba kuba adahuzagurika mu gihe cyo gufata ibyemezo bihamye.
7.Kuba azi gushaka ubuzima
Hambere nibwo umugabo ariwe wita ku mibereho y’urugo:Kuruhaharia, kwambika umugore n’abana,..Ariko aho isi igeze ntibyakorohera umuntu umwegutunga urugo.
Amashuri asigaye ahenze, ubukode cyangwa kubaka inzu si ibintu byoroshye,ku isoko ibintu biri kugenda bihenda,..Niba ushaka ko urugo rwanyu ruzakomera kandi rukaba ruhamye, ugomba kureba niba umusore-umukobwa wifuza ko mwarushinga azi gushaka ubuzima. Bityo akaba atazagutererana mu kwita ku rugo kuko ntiwabyishoboza.
8.Umukunzi wawe agukundira uko uri
Mu gihe mumaze mukndana, ugomba kuba waritegereje iyi ngingo. Umuntu ugukunda uko uri ntakabuza mwabana mugashobokana. naho wawundi waje agukurikiyeho amafaranga, umutungo, umuryango ukomeye,..iyo biyoyotse ntimuba mugishobokanye.
9.Yemera amakosa
Mu mitetere ya muntu ntahora ari intungane. Niba iyo akoze amakosa , ayemera akabasha kuyasabira imbabazi, uri mu nzira nzima. Uwo musore-mukobwa niwe ukwiriye kubana nawe.
10. Murizerana kandi murubahana
Kwizerena no kubahana nabyo biri mu nkingi za mwamba zituma umubano ushinga imizi.
Muri iki gihe amakimbirane mu ngo ari kwiyongera. Icyizere gike no kutubahana nabyo biri mu mpamvu zibitera.
Niba umwubaha na we akaba abigira uko , mukongeraho no kuba mwizerana, nayo ni ingingo wagenderaho ukemeza ko muzubaka rugakomera.
Guhitamo nabi uwo muzarushinga ni ikosa abantu benshi bicuza.
Izi nama ni zimwe mu zo
M.Fils
Urban Boys yafashe ingamba ku byayivuzweho
Kugona bigiye kubonerwa umuti ubivura
Charly na Nina ngo ‘Urutonde rwa PGGSS6 rurasekeje’
Hazashyirwaho isiganwa ry’amagare ryo kwibuka Lambert Byemayire
Ubusambanyi bwa Wema Sepetu na Kalisah bwatumye nyirakuru yiyahura
23-01-2017br>
Ibyiza dukesha ikoranabuhanga biruta kure ibibazo rishobora gutera -...
23-01-2017br>
Abanyafurika bakeneye kwihutisha ibyo bakora ngo hagerwe ku byo batashoboye...
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...


text:
Buri wese muri twe ahura n’iki gihirahiro. Kuba tutarakizwa ngo tureke icyaha, ni umwenda dufitiye Imana ariko nta buryo na mba buhari bwo kuba twakwisyura uwo mwenda. Ibi bikaba ari ikibazo kuri twe.
Imana yo ubwayo yaduhaye igisubizo ubwo yaduhaga inyishyu ikatugirira imbabazi ikaduha Umwana wayo ikunda cyane kugira ngo adupfire turi abanyabyaha we nta nakimwe yigeze acumura. 2 Abakoronto 5:21 “kuko Utigeze kumenya icyaha Imana yamuhinduye kuba icyaha ku bwacu, kugira ngo muri we duhinduke gukiranuka kw’Imana”.
Kenshi abantu bagenda bumva ubutumwa bwiza bakavunira ibiti mu matwi. Aba bameze nk’umuntu umwe wigeze yiringira imitungo itagira ingano yari afite yirengagiza ukuri agutera umugongo. Abandi bakabwumva bakabukerensa. Abandi bakizera ko bazabona ijuru bitewe n’imirimo myiza bakora.
Gusa ariko niwibaza ikibazo uti “ni gute nzabona ubugingo buhoraho?” aho uzasanga igisubizo ni muri Yohana 14 :6, havuga ko “…ntayindi nzira y’ukuri n’ubugingo…” usibye Kristo. Niba nawe warakiriye Kristo nk’Umwami n’umukiza wawe ni byiza ko usengera abitandukanyije n’Imana kandi batayizera kwakira ubuzima bw’iteka.


text:
Dukundane Ev Kiyange Adda
1Yohana 3: 11. Ubwo nibwo butumwa mwumvise uhereye mbere na mbere, ngo dukundane.
Urukundo ni ijambo rikubiyemo ibintu byose bivugwa muri Bibiriya. Mose yazamutse umusozi Sinayi, azana amategeko 10, ariko Yesu aje akora resume yayo, 5 abanza yose ayashyira mw’itegeko 1. Ati ukundishe Uwiteka umutima wawe wose, n’ubugingo bwawe bwose, n’ubwenge bwawe bwose.
Andi 5 asoza ayakubira muri 1 ati ukunde mugenzi wawe nkuko wikunda. Aba ararangije.
Ayo mategeko ni aya: 5 abanza:
1.Ntukagire izindi mana mu maso yanjye,Ntukiremere ibishushanyo, Ntukabyikubite imbere, Ntukavugire ubusa izina ry’Uwiteka,Wubahe umunsi w’isabato,Wubahe so na nyoko.
Ikigice cyose kirebana no gukunda Imana.
Impamvu iryo kubaha ababyeyi riza muri iki gice, ni uko ababyeyi ari abafatanyabikorwa b’Imana:" Igihe Imana yajyaga kukurema yafatikanyije n’ababyeyi bawe." Abo iyo ububashye ntabwo uba ukunze mugenzi wawe ahubwo uba ukunze Imana. Imana ibaha agaciro k’abafatanyabikorwa bayo.
Andi atanu akurikira yayakubiyemo 1 nkuko nababwiye, ni aya: Ntukice, Ntugasambane, Ntukibe, ntugashinje ibinyoma mugenzi wawe, Ntukifuze gusambana.
Aya uyarebye usanga avuga kuri mugenzi wawe. Iyo uyubahirije, uba ukunze mugenzi wawe.
Bene Data, urukundo ni ingenzi. Kandi si byiza kubeshya ngo ukunda Imana udakunda mugenzi wawe ureba.
Bibiriya iravuga ngo udakunda ntazi Imana. Yohana yarongeye arandika ati ubwo nibwo butumwa mwumvise uhereye mbere na mbere, ngo dukundane.
Byose bizashira hasigare urukundo. Mugenzi, kunda Imana, kunda mugenzi wawe nkuko wikunda, wibikire ubutunzi aho inyenzi n’ingese bitagera.
Gukunda mugenzi wawe ni ukwiteganyiriza. Yesu yasize abwiye abigishwa ati ikizerekana ko muri abigishwa banjye, nuko mukundana. Udakunda ntazi Imana.
Reka nsoze ngusaba kujya ku Minzani ireshya undebere urukundo uko rungana mu mirimo ufite izapimwa.
Mbese uheruka ryari gukora akarimo k’urukundo? Mbese muri stock yawe y’imirimo uzamurika, iyurukundo irimo ingana iki? Kwihugiraho ntuwushyiremo, uwo ntawuzawuhemberwa.
Yesu ati dore mbasigiye itegeko rishya. Nuko mukundana.
Mwene Data, dore waratakaje, ya mirimo y’urukundo wagiraga mbese iri he? Mbese urashaka gutangira gukora imirimo myiza y’urukundo? Shyiramo imbaraga Umwami araza vuba. Isi ntiguherane dufite itegeko ry’Umwami. Ni ugukundana. Wicika intege ubonye abo muri kumwe badafite imirimo y’urukundo. Ubu turasiganwa, haguruka, ube intangarugero, ubasige. Iyongeremo imbaraga y’ubutwari kunda mugenzi wawe nkuko wikunda Imana izaguhemba, urakoze.
Mbifurije kugwiza imirimo y’urukundo mu gihe gisa gutya.
Adda.


text:
Iyo mihanda kandi izajya yifashishwa mu bikorwa byo gutwara abantu mu buryo rusange, aho hari ibice bizajya bigenerwa imodoka ku buryo bwihariye kugira ngo bigabanye umubyigano w’ibinyabiziga wajyaga ubangamira abagenzi mu mujyi wa Kigali.
Iyo ni imwe mu mihigo y’Umujyi wa Kigali muri iyi ngengo y’imari ya 2016-2017, iteganya ko uretse kwagura iyo mihanda, hazubakwa n’indi mishya ya kaburimbo, izagendana n’iterambere ry’isura y’Umujyi wa Kigali irimo kugenda igana mu cyerekezo cyiza.
Busabizwa Parfait, Umuyobozi w’umujyi wa Kigali wungurije ushinzwe iterambere ry’ubukungu yabwiye abaherutse kwitabira Inteko rusange y’Umujyi wa Kigali, ko hari indi mihanda mishya igiye kubakwa inashyirwemo kaburimbo izaba ifite uburebure bw’ibirometero 51.
Iyo mihanda irimo Gisozi-Karuruma n’imihanda yahoze ari iy’umushinga w’amabuye aconze ireshya n’ibirometero 20, yose ikazashyirwamo kaburimbo. Hari kandi undi muhanda uva kuri 15-Ndera w’ibirometero bisaga 2.5 na Rubirizi-Busanza- Ikigo cya gisirikare cya Kanombe na wo w’ibirometero 5.832.
Busabizwa yatangaje kandi ko hari n’imihanda y’ibitaka izagenda itunganywa inafatwe neza irimo icyiciro cya kabiri cy’uwa Birembo- Bumbogo uzaba ufite ibirometero 5.78 n’uwa Zindiro-Masizi-Birembo-Kami-Gasanze w’ibirometero 10.
Mu karere ka Nyarugenge, imihanda izatunganywa izaba ifite uburebure bw’ibirometero 11.6, irimo uwa Nyamirambo-Mageragere n’uwa Karama-Mwendo.
Iyo mihanda izaza isanga iyamaze kubakwa mu ngengo y’imari y’umwaka ushize, irimo icyiciro cya mbere cy’uwa Birembo-Bumbogo w’ibirometero bitanu, wubatswe mu karere ka Gasabo, uw’ibirometero 12 wubatswe mu mirenge ya Gatenga, Nyarugunga, Masaka na Kanombe muri Kicukiro, ndetse n’iya Rugarama-Nyamirambo, Kanyinya-Nyamweru, Karama-Mwendo yubatswe mu karere ka Nyarugenge ku burebure bw’ibirometero hafi bine.
Hazubakwa kandi ikiraro cya Nyirakibehe gihuza imirenge ya Nduba na Jabana.
Mu bindi bizakorwa, birimo gusimbuza amatara yo ku muhanda Kanogo-Rwandex, muri rusange azashyirwa ku burebure bw’ibirometero 20. Ayo matara azashyirwa no ku mihanda uva RBS- ku Karere ka Kicukiro - Kagarama- Muyange- n’ahahoze hakorera PAM.
Hari kandi Paruwasi Kicukiro-ahahoze hakorera PAM, mu Kiyovu azashyirwa ku burebure bwa kirometero 4.5, Ikigo Nderabuzima cya Gatenga, Kanombe Military Camps- Mulindi Biodiesel, Nyamirambo- Akumunigo no ku Kibuga cy’Indege – Nyandungu w’uburebure bwa kirometero 3.1.
Uretse ibyo bizakorwa muri uyu mwaka w’ingengo y’imari watangiye, Umujyi wa Kigali urateganya kubaka n’indi mihanda itandukanye. Iyo irimo uwa Rwandex-Gishushu, Rwandex-Mu myembe, Mu myembe-Kimihurura, ndetse n’uwa Nyamirambo-Rebero-Kicukiro (Nyanza), Nyamirambo-Cyumbati-Gikondo,Kagugu-Batsinda-Nyacyonga, Down town-Yamaha na Kimisange-Cyumbati.
Umushinga wo kubaka iyo mihanda watewe inkunga na banki yo mu Bushinwa (Chinese Exim Bank).
Iyo mihanda izubakwa mu mezi 32 na sosiyete yo mu Bushinwa ya China Road and Bridge Corporation, ikazatwara miliyoni 76 z’amadolari ya Amerika.


text:
ven.
20
juil.
2012
ISOMO RYA MBERE
Isomo ryo mu gitabo cy’Umuhanuzi Mika (Mik 6, 1-4.6-8)
1Nimwumve icyo Uhoraho avuze : “Haguruka uburanire imbere y’imisozi, maze utununga twumve ijwi ryawe !” 2Misozi, nimwumve urubanza rw’Uhoraho, namwe mfatiro zitajegajega z’isi nimutege amatwi, kuko Uhoraho afitanye urubanza n’umuryango we, akaba aburana na Israheli : 3“Muryango wanjye, nagutwaye iki ? Mbese icyo nakuruhijeho ni ikihe ? Ngaho nsubiza ! 4Naba nzira se ko nakuvanye mu gihugu cya Misiri, nkakugobotora mu nzu y’uburetwa ? Cyangwa se ko nakoherereje Musa, Aroni na Miriyamu ho abayobozi ?”
(Umuntu winjiye mu Ngoro arabaza ati) 6“Nzahingukana iki imbere y’Uhoraho, kugira ngo mpfukamire Imana yo mu ijuru ? Nzamutura se ibitambo bitwikwa, cyangwa ibimasa bimaze umwaka umwe ? 7Uhoraho se yakwemera amapfizi y’intama agahumbagiza, cyangwa se amavuta atemba nk’imivu ? Nzamutura se umwana wanjye w’uburiza ngo abe icyiru cy’ubugome bwanjye, cyangwa se umwana wo mu bura bwanjye, ngo abe impongano y’ibyaha byanjye bwite ?”
(Nuko wa muntu ahabwa iki gisubizo) : 8“Mwana w’umuntu, bakumenyesheje ikiri cyiza, ari cyo Uhoraho agushakaho : nta kindi uretse kubahiriza ubutabera, gukunda ubudahemuka no kugendana n’Imana yawe mu bwiyoroshye.”
ZABURI (Zab 50 (49), 5.7a.c, 8-9, 16bc-17, 21, 23)
Inyik/ Tugendere mu butungane, mu nzira igana umukiro.
“Nimunkoranyirize abayoboke banjye,
ba bandi twagiranye igihango kigasozwa n’igitambo !
Tega amatwi muryango wanjye, ngiye kuvuga ;
jyewe Imana, nkaba n’Imana yawe !
“Ibitambo untura si byo nguhora,
kuko ibitambo byawe bitwikwa bimpora imbere.
Sinkeneye gufata ikimasa mu rugo rwawe,
cyangwa se amasekurume mu rubumbiro rwawe.
“Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya ?
“Ibyo ni byo ukora, none ukabona ko naceceka ?
Wibwira se ko meze nkawe ?
Dore ndagushinja, byose mbisheshe imbere yawe.
“Untura ibisingizo ho igitambo, ni we umpa ikuzo,
kandi aba aciye inzira nzamwerekeramo umukiro w’Imana.”
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 12, 38-42)
Muri icyo gihe, 38bamwe mu bigishamategeko no mu Bafarizayi baraterura babwira Yezu bati “Mwigisha,, turifuza kubona ukora igitangaza.” 39Arabasubiza ati “Iyi nkoko mbi kandi y’abahemu irashaka ikimenyetso ! Nta kindi kimenyetso izahabwa atari icy’umuhanuzi Yonasi. 40Nk’uko Yonasi yamaze mu nda y’igifi iminsi itatu n’amajoro atatu, ni na ko Umwana w’umuntu azamara mu nda y’isi iminsi itatu n’amajoro atatu. 41Ku munsi w’urubanza, Abanyaninivi bazahagurukira ab’iyi ngoma maze babatsinde, kuko bo bumvise inyigisho za Yonasi maze bakisubiraho, kandi hano hari uruta Yonasi ! 42Umwamikazi w’igihugu cy’epfo azahagurukira ab’iyi ngoma kuri uwo munsi w’urubanza, maze abatsinde, kuko yaturutse iyo gihera aje kumva ubuhanga bwa Salomoni, kandi hano hari uruta Salomoni.”


text:
Bimaze kumenyerwa mu Rwanda ko ubu nta mugore cyangwa umukobwa ugiteshwa agaciro kuko yavutse ari umukobwa. Ariko akenshi usanga natwe tugira uruhare mu kwisuzuguza,bigatuma uburenganzira bwacu buvogerwa.
Bimwe mu bikorwa abagore bakora bituma uburenganzira bwabo buvogerwa harimo:
kutigirira icyizere ku byo ashoboye gukora: akenshi abagore n’abakobwa bumva ko babona akazi hari ubibagiriyemo kandi nabo bafite ubumenyi bwo gutsinda ibizamini by’akazi,mu ishuli usanga umukobwa aba uwa mbere, ariko bajya kumutora ngo abe cheftaine akanga ngo ntiyabishobora, bikamukurikirana kugeza ubwo azatsindira kuyobora urwego runaka bikamunanira kandi afite ubumenyi.
kumva ko hari ikibanza gukorwa ngo nawe agaragare: usanga nanone abagore bakunze gutegereza igikorwa n’abagabo kugira ngo nabo babonereho, urugero: ishyirahamwe rihuriwemo na bose, usanga abagore bavuga ko ari umugabo ugomba kuba president, akabahagararira, kandi hari igihe harimo umugore cyangwa umukobwa ubisobanukiwe kurenza umugabo.
kwambara agaragaza ingingo nziza afite: kubera kutigirira icyizere usanga abakobwa bamwe bumva ko umusore atabakunda atabonye ikimukurura ku mubiri wabo, akenshi niba afite amaguru meza ugasanga yambara utujipo tugufi cyane kuburyo umuntu wese amwibazaho, cyangwa igituza kigaragara cyane, ntamenye ko ibyo bimutesha agaciro aho kukamuhesha.
kuvuga amagambo menshi yivuga neza: kuvuga buri wese akamenya uvuze, si byiza rero ntawagukundira ko uhora witaka, cyangwa uvuga amagambo menshi. Ibi ariko ntibivuze ko utagomba kuvuga ukerekana icyo utekereza aho biri ngombwa , nko mu ma nama, mu rugo n’ahandi. Kuko hari nanone abatinya kugaragaza ibitekerezo byabo kandi byari kugira icyo bimara.
Umugore ni umuntu ushoboye kandi ushobora gukora agatera imbere ,agafasha igihugu n’umuryango we,
Amakosa abanyarwandakazi bakora bakibuza amahirwe
Bimaze kumenyerwa mu Rwanda ko ubu nta mugore cyangwa umukobwa ugiteshwa agaciro kuko yavutse ari umukobwa. Ariko akenshi usanga natwe tugira uruhare mu kwisuzuguza,bigatuma uburenganzira bwacu buvogerwa.
Labels: abagore, uburinganire


text:
Ubusanwe iyo umuntu yambaraga rimwe mu mabara ari piquantes yashyiragaho irindi bara ryijimye ariko kuri ubu uzasanga bimaze kuba akamenyero kubona umuntu yambaye amabara arenze abiri kandi yose agaragara cyane.
Nubwo amabara akeye ari mu mabara agezweho, biba byiza mu gihe wambaye bene aya mabara kutisiga amamaquillage menshi kuko usanga byabaye akavuyo iyo umuntu yisize maquillage nazo zipika yambaye n’imyenda ipika.
By’umwihariko ku ifoto hariho moderi yerekana umucyo ndetse no kuruhuka. Ukaba wayambara uruhutse cyangwa usohotse nko gusura abantu bakuze kandi wubashye.
Iyi moderi yahimbwe na Tsapa yerekanywe muri kigali fashion show 2013


text:
Umuhango wo kwita izina abana b’ingagi ukaba uteganijwe ku itariki 2 Nzeri 2016, ukazabanzirizwa n’ibikorwa bitandukanye by’ukwezi k’ubukerarugendo muri rusange, birimo kwakira ku meza abashyitsi bazaba bitabiriye ibirori byo ‘Kwita Izina’ (Kwita Izina Gala Dinner).
Muri ibyo birori, bazaboneraho n’umwanya wo gutanga inkunga yabo mu rwego rwo gushyikira ibikorwa byo kubungabunga urusobe rw’ibinyabuzima.
Mu bindi bikorwa bijyana n’umuhango wo Kwita Izina 2016, harimo gutegura imurikagurisha ry’imitako n’ibindi bikorwa by’ubugeni bijyana no Kwita Izina bikorwa n’Abanyarwanda (Kwita Izina Trade Exhibition) ndetse no gutegura ingendo zo gusura ahantu nyaburanga hirya no hino mu gihugu.
Ni ku nshuro ya 12, u Rwanda rutegura ibirori byo “Kwita Izina” abana b’ingagi. Ibi birori bikazabera i Kinigi mu Karere ka Musanze, iruhande rwa Pariki y’Ibirunga.
Dore amafoto y’abandi bana b’ingagi bazitwa amazina tariki 2 Nzeri 2016:
Abana b’ingagi bagombaga guhabwa amazina muri ibi birori ni 22 ariko umwe yapfuye mu minsi mike ishize.


text:
Ubundi mu isi hari abantu bahirwa ariko abenshi muri ni abafite ibifatika. Bamwe mu bahirwa ni abafite amafaranga menshi, amashuri menshi, imiryango ikomeye n’abandi. Hari umwanya ugeraho mu isi wenda uyobora, ukubonye akakwita uhiriwe, gusa ibi ntibyakubuza kurara urira. Kuko umuntu ashobora kugura abamurinda ariko ntiyagura amahoro.
Hari amafaranga utunga ugatinywa, ubundi abakubonye bakakwita uhiriwe n’ibindi byinshi.
Mu gihe Yesu yigishaga, cyane mu gitabo cya Matayo, yagaragaje abantu bahirwa muri bo iyo urebye usanga mu by’ukuri nta numwe isi yakwita uhiriwe, kuko ni abantu ubona isi idakeneye ariko mu bwami bw’ijuru nibo Imana yahisemo kwita abanyamahirwe.
“Hahirwa bakene mu mitima yabo kuko ubwami bwo mu ijuru ari ubwabo’’ Matayo 5:3
Ibi Yesu yabibwiye abantu baturutse imihanda yose baje kumva ubutumwa bwiza cyangwa se ingisho ze. Aha hari bateraniye abantu b’ingeri zose, abakene, abakire, abababaye n’abishimye, abaciye bugufi n’abakomeye.
Muri byinshi bitandukanye Yesu yabigishije, ababwira ko mu bantu bahirwa harimo abakene mu mitima yabo kuko bafite amahirwe yo kuboba ubwami bwo mu ijuru.
Ahandi yaravuze ngo ‘’Hahirwa abashavura kuko bazahozwa’’ Matayo 5:4 . Mu by’ukuri mu bwenge bw’abantu nta muntu wahirwa ashavura.
Mubwami bw’Imana, uyu Yesu yamwise umunyamahirwe gusa kuko byaterwa n’ikigushavuje akomeza hasi yabwiye abantu ko hahirwa abantu barenganyirizwa gukiranuka, kuko nabo ubwami bwo mu ijuru ari ubwabo.
Abandi bantu Yesu yise abanyamahirwe harimo abantu bafite inzara n’inyota byo gukiranuka, aba nabo bazahazwa. Iyo umuntu yumva atagifite inyota yo kubaha Imana ngo ayikiranukire, nta nubwo byoroshye ko akora ibyo Ishaka kuko abantu bagomba guhora bashashaka ibyo Umwami wabo ashima.
Biragaragara rero ko kubera ko Imana itareba nk’abantu, ikindi mu isi bareba ifatika ariko mu ijuru si ko bareba. Si bibi gutunga iby’isi ariko ni ahawe ho kwibaza ngo mbese mpisemo kutwa umunyamahirwe mu isi cyangwa mu ijuru?


text:
Aba banyamabanga Nshingwabikorwa ni Byiringiro Siméon wayoboraga Umurenge wa Cyabingo; Mungarurire Fidèle wayoboraga Kivuruga; Uwimana Phocas wa Minazi na Twagirayezu Bernard wayoboraga Umurenge wa Nemba.
Umwe mu bakozi b’Akarere ka Gakenke wari witabiriye inama yahuzaga komite nyobozi, inzego zishinzwe umutekano muri aka karere n’Abanyamabanga Nshingwabikorwa b’imirenge yose y’aka karere ari naho aba beguye batangiye ubwegure bwabo, yaduhamirije aya makuru ndetse avuga ko amabaruwa yabo yamaze kugezwa ku karere.
Gusa ntiyashatse ko amazina ye ashyirwa mu itangazamakuru. Ati “Twamaze kugezwaho amabaruwa amenyesha akarere ko beguye ku mirimo yabo. Bose bavuga ko ari ku mpamvu zabo bwite.”
Umuyobozi w’akarere ka Gakenke, Nzamwita Déogratias, yabwiye IGIHE ko amabaruwa yo kwegura kw’aba Banyamabanga Nshingwabikorwa atarayabona.
Yagize ati “Nta mabaruwa yabo nari nabona kandi niyo nashingiraho,ubwo mwababaza bo ubwabo mukamenya byinshi.”
Aba banyamabanga Nshingwabikorwa bane bo mu Karere ka Gakenke mu gihe baba beguye, bakurikra abandi babiri bayoboraga Imirenge ya Musanze na Shingiro mu Karere ka Musanze ndetse n’abandi bo mu turere dutandukanye tw’igihugu begura agaragaza ko ari impamvu zabo bwite.


text:
Kigali: Imiterere y’imyenda y’abamotari yatumye batubahiriza amabwiriza ku myambarire
Mu gihe kuri uyu wa gatatu tariki ya gatandatu Gashyantare 2013 ubuyobozi bw’Umujyi wa Kigali bwari bwatangaje ko abatwara abagenzi kuri moto (bazwi ku izina ry’"abamotari") bose bakorera mu Mujyi wa Kigali bagomba kuba bambaye umwenda umwe si ko byagenze, kuko mu ma saa sita yo kuri uyu munsi aho abamotari bagaragaraga mu bice bitandukanye by’umujyi bari bambaye imyenda itandukanye.
Umujyi wa Kigali wari wabasabye kwambara umwenda umwe w’ijaketi y’ubururu kuko ari wo mushya kurusha indi yose (...)
Mu gihe kuri uyu wa gatatu tariki ya gatandatu Gashyantare 2013 ubuyobozi bw’Umujyi wa Kigali bwari bwatangaje ko abatwara abagenzi kuri moto (bazwi ku izina ry’"abamotari") bose bakorera mu Mujyi wa Kigali bagomba kuba bambaye umwenda umwe si ko byagenze, kuko mu ma saa sita yo kuri uyu munsi aho abamotari bagaragaraga mu bice bitandukanye by’umujyi bari bambaye imyenda itandukanye.
Umujyi wa Kigali wari wabasabye kwambara umwenda umwe w’ijaketi y’ubururu kuko ari wo mushya kurusha indi yose bambaraga, ariko ntibyitabiriwe.
Mu mujyi aho bita “Kwa Rubangura”, twahasanze abamotari bambaye imyenda y’ubururu y’amajire n’iy’amaboko maremare, n’iy’icyatsi kibisi.
Tubabajije impamvu bambaye imyenda itandukanye kandi Umujyi wa Kigali warabasabye kwambara umwambaro umwe, batubwiye impamvu zitandukanye zirimo kuba imyenda mishya ishyuha ku buryo ibashyuhira cyane abandi bavuga ko batari babizi kuko akazi kabo katabaha umwanya wo kumva radiyo kandi ari yo byavugiweho.
Uwitwa Ndayambaje Emmanuel yatubwiye ko imyenda basabwa kwambara imushyuhira cyane kuko ari nk’amakoti, avuga ko byaba byiza iki cyemezo cyo kwambara umwenda umwe ku bamotari gitangiye gushyirwa mu bikorwa hamaze gukoreshwa imyenda ifite amaboko magufi (amajire) idatera icyokere.
Undi twaganiriye ni Safari Muganga Yves, watubwiye ko iki cyemezo cyihuse cyane kuko itangazo ryatanzwe habura umunsi umwe gusa ngo ibyo rivuga bishyirwe mu bikorwa.
Muganga yavuze ko kugira ngo ibyemezo nk’ibi byubahirizwe byajya bitangarizwa mu nama zakoreshejwe abo bireba, kuko nta gihamya ko bose bumvise amaradiyo ubwo cyatangazwaga.
Imyambarire y’abamotari ikunda guhindagurika kuva uyu murimo wakwitabirwa n’abantu benshi mu Mujyi wa Kigali. Ubu imyenda bemerewe kwambara nk’umwambaro w’akazi ni ifite ibara ry’ubururu n’amaboko maremare, ariko abenshi muri bo bavuga ko uko ikoze bituma ibatera icyokere.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Imbaraga z’ikindi gihe
Imbaraga z’ikindi gihe (luka 4:13)
Muri iri jambo dusomye, dusangamo inkuru z’uko Umwami wacu Yesu Kristo yagaragejwe n’umwanzi satani, ariko Yesu akanesha muri byose. Inkuru igasozwa n’uko umwanzi agambiriye kuzanesha Yesu ikindi gihe.
Igihe: Ubusanzwe iyo Biblia ivuga ijambo igihe ibisobanura mu buryo bubiri:
- Igihe mu buryo burambye (Period): Iki ni igihe abantu babayemo kikarangira, icyo barimo se ubu cyangwa se n’igihe kizaza bazabamo. Iki gishobora kubarirwa mu masaha menshi, iminsi, cyangwa se n’imyaka.
Igihe mu kanya usohoyemo (Time): Iki gihe iyo Biblia ikivuga iba isobanura umunsi, isaha, umunota, n’isegonda.
Bene ibi bihe byombi rero bisohora k’Umukristo, hakaba igihe bisanze amerewe neza cyangwa se amerewe nabi. Ikindi n’uko Umukristo amenya iby’ibihe byashize n’ibyo asohoyemo ariko ntamenya iby’igihe kizaza kuko ari ibanga ry’Imana. Icy’ingenzi n’uko uzabyitwaramo n’imbaraga uzaba ufite.
Yesu ageragezwa na satani mu butayu yari amaze iminsi 40 atarya umutsima atanywa n’amazi; gusa yari yuzuye Umwuka Wera, ni ukuvuga ko yari afite imbaraga zihagije zo kunesha satani kandi koko yaramunesheje. Imana yacu ihimbazwe yaduhaye umwuka wera utuma tunesha umwanzi.
Muri iyo ntambara, satani yamugerageresheje ibintu 3: ibyo kurya, ubutunzi n’icyubahiro. Ibi rero bikaba aribyo bituzanira intambara za buri munsi turwana nazo. Umukristo aba ahanganye na satani amutegeye ku nda (ibyu kurya bya buri munsi), ku butunzi (mu kazi n’iterambere) no mu cyubahiro (kuzamurwa mu ntera) kandi iyo Umukristo ahagaze neza mu mbaraga z’Umwuka Wera akanesha, ibyo byose tubihabwa kubw’ubuntu bw’Imana kuko Data aziko tubikeneye n’ibyo yasezeranye natwe ko “Abashaka ubwiza, icyubahiro no kudapfa, babishakisha gukora ibyiza badacogora”.
Kunesha izo ntambara, biradusaba kuba twambaye imbaraga zo muri iki gihe turimo n’izo mugihe kizaza, kuko uko bukeye n’uko bwije satani ahindura amayeri yo kudutera ashaka kurimbura ubugingo bw’abizera.
Iyo dusomye Yohana 6:66 – 69; tuhasanga Petero intumwa ahamya ko Yesu ariwe Kristo kandi ko batamuvaho kuko ariwe ufite amagambo y’ubugingo; mu yandi magambo icyo gihe yari afite imbaraga zo guhamya. Ariko bageze mukaga, bafashe Yesu, yatangiye kumwihakana ndetse anavugako atigeze kumumenya; ubundi nabwo aza kubwira bagenzi be (izindi ntumwa) ko yisubiriye kuroba, ndetse nabo bafata icyemezo cyo kujyana nawe. (Yohana 21:1 – 5).
Ibi bitwigisha iki?
1. Hariho igihe cy’Ububyutse n’igihe cy’ubuhenebere
2. Hariho igihe cy’amahoro n’igihe cy’intambara
3. Hariho igihe cyo kunesha n’igihe cyo kuneshwa
4. Hariho igihe cyo gutunga n’igihe cyo gukena n’ibindi bihe binyuranye.
Impamvu rero ni nyinshi, ahubwo icyo twese dukwiye gutekereza n’uko tuzitwara muri icyo kiri mbere, kuri wa munota n’isegonda uzaba wongeye guhura n’umwanzi akugerageza. Kuko nk’uko tubizi neza, ntituragera aho umwanzi atageza imyambi, ngo twirate nk’abakuramo imyambaro y’urugamba batabarutse.
Imbaraga z’ikindi gihe zitumariye iki?
1. Ziduhesha kunesha intambara z’uyu munsi n’iz’ejo hazaza (Abefeso 6: 10 – 13)
2. Ziduhesha kunesha ibyaha (Daniel 1:8)
3. Zituma tubasha kubona ibyo twasezeranijwe (urugero: Yosefu anesha byose muri Egypte)
4. Zutuma tubasha kuguma turi umwe na Yesu, no mu rupfu tukaba turi kumwe, kugeza ubwo tuzasohora mu bwami bwo mu Ijuru.
Hariho abagiye batakaza imbaraga bagasohora mukindi gihe ntazo bagifite bikabakururira akaga gakomeye: nka Samusoni (Abacamanza 14: 5 – 9) n’abandi benshi.
Mwibuke kandi ko Yesu yaduhishuriye ibanga ko bene izi mbaraga zibonerwa mu gusenga no kwiyiriza ubusa.
Isengesho: Mana uduhe imbaraga z’Umwuka Wera wo kudufasha uyu munsi n’ejo hazaza uwutwuzuzemo cyane. Amen.
Imana ibahe umugisha.
BYIRINGIRO Eric


text:
Umugambi w’Imana ku mugore ( Umunsi wa 2)_Mujawimana Madeleine
Ku bize iby’umubiri w’umuntu bagerageza gusobanura ko umutwe iyo urwaye, umubiri wose uhungabana, kuko itegeko ry’umubiri wose rituruka mu mutwe, ushobora kuba umusazi ukiruka ku gasozi ariko ubuzima bugakomeza n’ubwo buba bwahungabanye. Ariko umutima iyo udakora neza cyangwa uhagaze biganisha ku rupfu. Umugabo agereranywa n’umutwe naho umugore akagereranywa n’umutima. Iyo ikibazo ari umugabo urugo rushobora gukomeza kubaho nubwo ruba rusa nk’uruhungabanye ariko iyo umugore ariwe uteye ikibazo kabone n’iyo umutwe (umugabo) waba ukomeye urugo rurapfa.
Mu gice cya mbere cy’iyi ngigisho twavuze ko umugore ari umufatanyabikorwa n’Imana mu mugambi ifite ku umugabo, abana, n’isi muri rusange. Ku bw’ibyo Imana yamuremanye imbaraga, ubushobozi haba mu magambo ye, imiterere ye cyangwa imikorere ye bimushoboza kuzuza izo nshingano.
Ubu butunzi ( imbaraga) umugore aremanywe, na Satani arazizi ndetse n’abantu barazizi kandi bazi n’icyo byamara igihe bibyajwe inyungu. Uyu munsi inganda cyangwa ibigo bitandukanye by’ubucuruzi usanga byifashisha igitsina gore mu kugurisha cyangwa kwamamaza ibikorwa byabo kuko bazi ko bafite imbaraga ku mitekerereze y’abantu.
Niyo mpamvu umugore wakoresheje izi mbaraga n’ubushobozi neza bigira umusaruro ukomeye kandi yazikoresha nabi bikazana ingaruka mbi zikomeye.
Reka turebe imbaraga z’umugore mu bintu bitandukanye :
1. Imbaraga z’umugore ku umugabo we
Buri mugabo akeneye umugore wo kumwuzuza kandi ni Imana yabikoze imurema.
1 Petero 3: 1 Namwe bagore .........kugirango n’ubwo abagabo bamwe batumvira ijambo ry’Imana bareshywe n’ingeso nziza z’abagore babo, n’ubwo ari nta jambo bavuze babonye ingeso zanyu zitunganye zifatanije no kubaha.
Umubwiriza 7:26 Maze mbona ikintu kirusha urupfu kurura: ni umugore umeze nk’umutego n’inshundura n’amaboko ye akaba nk’ingoyi. Unezeza Imana azamurokoka ariko umunyabyaha azafatwa nawe.
Bibiliya igaragaza ko ingeso nziza z’umugore ubwazo zihagije n’iyo nta jambo yaba yavuze kureshya umugabo we hakaba impinduka mu muri we. Uko niko n’ingeso mbi z’umugore zigusha umugabo mu mitego itandukanye.
Ingero z’abagore bakoresheje imbaraga zabo nabi ku bagabo babo bakabagusha mu mitego:
1. Eva : Amaze gutega amatwi Satani no kwemera gushukwa nayo akarya ku giti Imana yababujije yahise agenda aganiriza Adamu amwumvisha ko ibintu Imana yababwiye ataribyo bituma Adamu nawe agwa mu cyaha arya kuri icyo giti. Satani ntiyigeze avugana na Adamu ariko kuko yari iziko nica kuri Eva akemera gushukwa izaba yageze ku ntego yo gucumuza Adamu kandi niko byagenze. Aba azaniye isi umuvumo ukiyikurikirana nanubu. ( Itangir 3:17)
2. Sara : Imana yahaye Aburahamu na Sara isezerano ryo kubyara, ariko isezerano ritinze Sara ashuka Aburahamu amusaba kuryamana n’inshoreke ye Hagayi Aburahamu arabyemera agwa mu cyaha nawe ashidikanya kubyo Imana yabibwiriye babyarana Ishimayeli, . Itangir 16:1-5
3.Yezebeli: Bibiliya ivuga ko Ahabu yumviraga ijwi ry’Imana ariko umugore we mubi Yezebeli ahindukiza umutima wa Ahabu kure y’Imana no gukora ibyiza.
1 Abami 21:25
4. Delira : Yashukashutse umugabo we Samusoni kugeza ubwo amumeneye ibanga ry’aho imbaraga ze ziri abafilisitiya baramufata bamunogoramo amaso.
Abacamanza 16
Ingero z’abagore bakoresheje imbaraga zabo neza ku bagabo babo:
1. Abigayile
Uyu mugore amaze kumva ibyo umugabo we yakoreye Dawidi abona n’ingorane biza kuzanira urugo rwe ajya gutakambira Dawidi atanabibwiye umugabo we Nabali, akoresha amagambo amwe akomeye ati Ndakwinginze Nyagasani we kwita kuri icyo kigoryi Nabali uko yitwa niko ari izina rye niryo muntu...babarira umuja wawe icyo cyaha... Nuko Dawidi yumvise amagambo ya Abigayile aramusubiza ati ubwenge bwawe bushimwe nawe ushimwe kuko uyu munsi undinze kugibwaho n’urubanza rw’amaraso kuba arijye wihorera ubwanjye.... aramubwira ati ngaho ibyo uvuze ndabyumvise ndabikwemereye. Urugo rwe rukira gutyo.
2. Esiteri
Amaze kumenya ko ubwoko bwe bwagambaniwe na Hamani ngo bwicwe kandi inzandiko zikaba zarashyizweho umukono n’Umwami yiyemeza kujya imbere y’umugabo we arenga ku itegeko risanzwe yambara imyambaro y’ubwamikazi bituma atona ku Mwami kugeza ubwo yamubwiye ngo amusabe icyo ashaka cyose Esiteri amutumira mu nkera amusaba kurengera ubwoko bwe ntibwicwe kandi Umwami arabikora. Esiteri 5 & 7
3. Umugore wa Pilato
Yesu amaze gufatwa ngo bamwice agejejwe imbere ya Pilato, umugore wa Pilato yamutumyeho ati ntugire icyo utwara uwo mukiranutsi kuko naraye ndose ibye kandi byambabaje, nubwo bitabujije Yesu kubambwa ariko Pilato yakarabiye mu maso y’abayuda ati amaraso ye ababazwe. Matayo 27:19
Abagore b’ingeso nziza b’abanyabwenge hari ubwo badashyigikira abagabo babo mu mafuti nubwo byaba bivuguruza ubuyobozi bw’umugabo we ariko ntibisobanura kuba ingare ahubwo biba ari ibisubizo by’ibibazo runaka.
Umugore niwe umenya neza umugabo we kuruta abandi, niwe uzi aho agira intege nke, aho afite imbaraga, akamenya amarangamutima ye kuko niwe umwegereye cyane ibyo bigatuma nicyo yashaka ku mugabo we kimworohera kukigeraho. Umugabo nawe uburyo aremye imiterere n’imyitwarire by’umugore bimugiraho imbaraga nyinshi bigatuma akenshi guhakana icyo umugore yashatse bitamworohera. Niyo mpamvu aba akeneye umugore w’ingeso nziza kugirango amubonemo ubujyanama, ubwunganizi no kumutera imbaraga aho kumugusha mu mitego.
Abefeso 2:10 kuko turi abo yaremye ituremera imirimo myiza muri Kristo Yesu iyo Imana yiteguriye kera ngo tuyigenderemo
Mugore wari uziko waremewe imirimo myiza yo kuba umufasha, ukunganira umugabo wawe, ukamubera umujyanama mwiza akabasha kugera ku mugambi w’Imana?
Wari uziko uri impano yavuye ku Mana umugabo wawe yahawe?
Wari uziko waremanywe ubutunzi bwinshi ukwiye gukoresha mu buryo bwiza?
Bikoreshe ubere umugabo wawe Ikamba nkuko ijambo ry’Imana ribivuga mu gitabo cy’Imigani 12: 4 Umugore w’ingeso nziza abera umugabo we ikamba ariko ukoza isoni ni nk’ikimungu mu magufa ye.
Yesu abahe umugisha.
MUJAWIMANA Madeleine


text:
mar.
10
mai
2011
ISOMO RYA MBERE
Igitabo cy’Ibyakozwe n’lntumwa (Intu 7, 51-60 ; 8, 1a)
Sitefano ari imbere y’Inama nkuru, aravuga ati 7,51«Bantu b’ijosi rishingaraye, bantu banangiye umutima n’amatwi, mugahora murwanya Roho Mutagatifu, muri kimwe n’abasekuruza banyu ! 52Ni nde mu bahanuzi abasekuruza banyu batatoteje? Ndetse bishe n’abahanuye mbere ukuza kwa ya Ntungane, imwe ubu ngubu mwagambaniye maze mukamwica. 53Mwahawe Amategeko muyashyikirijwe n’abamalayika, nyamara ntimwayakurikiza !»
54Ayo magambo ya Sitefano arabarakaza, bamuhekenyera amenyo. 55Naho we yuzura Roho Mutagatifu, ahanga amaso ijuru, abona ikuzo ry’Imana na Yezu ahagaze iburyo bw’lmana. 56Nuko aravuga ati« Dore ndabona ijuru rikinguye, n’Umwana w’umuntu ahagaze iburyo bw’Imana. » 57Bahera ko bavuza induru, bipfuka mu matwi maze bamwiroheraho icyarimwe. 58Baramukurubana no hanze y’umugi, bamutera amabuye. Abamushinjaga bari barambitse imyambaro yabo imbere y’umusore witwa Sawuli. 59Igihe bamuteraga amabuye, Sitefano asenga agira ati «Nyagasani Yezu, akira ubuzima bwanjye.» 60Nuko arapfukama maze atera hejuru ati «Nyagasani, ntubahore iki cyaha. » Ngo amare kuvuga ibyo, araca. 8,1Sawuli na we yari mu bemeye ubwo bwicanyi.
ZABURI (Zab 31 (30), 3bc.4b, 6.8ab, 17.20bc)
Inyik/ Nyagasani, nshyize ubugingo bwanjye mu maboko yawe.
Mbera urutare rukomeye,
n’urugo rucinyiye nzakiriramo.
Nyobora, undandate ubigiriye kubahiriza izina ryawe.
Nshyize ubugingo bwanjye mu maboko yawe ;
ni wowe uncungura, Uhoraho, Mana nyir’ukuri.
Nzabyina nishimira cyane ubudahemuka bwawe,
kuko wabonye akaga ndimo.
Uruhanga rwawe nirumurikire umugaragu wawe,
maze unkize ugiriye impuhwe zawe.
Ibyiza byawe ubiha abo ubereye ubuhungiro bose,
kandi ukabibagwizaho rubanda rwose rubyirebera.
IBANGONDIRIMBO RIBANZIRIZA IVANJILI (Yh 6,35)
Alleluya Alleluya.
Nyagasani Yezu, wowe mugati w’ukuri kandi utanga ubugingo,
ugusanga wese ntazasonza bibaho.
Alleluya.
IVANJILI
+ Yohani (Yh 6, 30-35)
Nyuma y’ituburwa ry’imigati, rubanda 30babwira Yezu bati «Ikimenyetso utanze ni ikihe, ngo tukibone maze tukwemere ? Ukoze iki ? 31Mu butayu ba sogokuruza bacu bariye ‘manu’, nk’uko byanditswe ngo ‘Yabagaburiye umugati uturutse mu ijuru.’» 32Nuko Yezu arabasubiza ati « Ndababwira ukuri koko : Musa si we wabahaye umugati wo mu ijuru, ahubwo ni Data ubaha umugati w’ukuri wo mu ijuru. 33Kuko umugati Imana itanga ari umanuka mu ijuru, kandi ukazanira isi ubugingo. » 34Nuko baramubwira bati, «Mwigisha, jya uhora uduha uwo mugati utubwiye. » 35Yezu arababwira ati «Ni jyewe mugati utanga ubugingo. Unsanga wese ntazasonza bibaho, n’unyemera ntazagira inyota bibaho.»


text:
Rwanda | Kuba hari uturere duteye nabi kandi tunakennye bibangamira ishyirwa mu bikorwa rya gahunda za leta
Abakozi n’abayobozi mu turere tunyuranye mu Rwanda bateraniye mu karere ka Muhanga kuri uyu kabiri tariki ya 14 Gashyantare 2012, baratangaza ko kuba hari tumwe mu turere duteye nabi kandi tukaba tutananganya More...
Rwanda | Abakozi mu turere tunyuranye basanga urwego rw’akarere ruhurizwaho inshingano nyinshi
Ubwo abakozi bo ku rwego rw’akarere bo muturere tunyuranye tw’igihugu bahuriraga mu mahugurwa agamije kubongerera ubushobozi mu kazi, batangaje ko babona urwego rw’akarere ruhurizwaho More...


text:
Imana yawe ntiyahindutse ahubwo ni imvugo yayo utarasobanukirwa
Ariko noneho Uwiteka yakuremye wowe yakobo kandi akakubumba wowe Isilayeli,aravuga ngo witinya kuko nagucunguye,naguhamagaye mu izina ryawe uri uwanjye.Nunyura mu mazi nzaba ndi kumwe nawe ,nuca no mu migezi ntago izagutembana .Nunyura no mu muriro ntago uzashya, kandi ibirimi by’umuriro ntibizagufata kuko ndi Uwiteka Imana yawe ,Uwera wa Islayeli umukiza wawe ( yesaya 43:2-3)
Aya ni amagambo y’ubuhanuzi yahanurirwaga ubwoko bw’Abisilayeli kubwo gucungurwa Imana yabo ari nayo yacu yari ibafitiye, ubu rero ni ubuhanuzi bukomeye cyane akenshi natwe twizereramo tukizera ko Imana yacu izabana natwe mu buzima butandukanye tuba turimo. Gusa na none n’ubwo iri jambo turyizereramo hari igihe usanga abantu baryigishywa cyangwa bakarifata mu marangamutima yabo bakishyiramo ko kuba babaye abakozi b’Imana cyangwa kuba bakijijwe bagiye kuba mu mudendezo, nyamara si uko biri kuko Imana yashakaga kutubwira ko n’aho ibigeragezo by’abakiranutsi bizaba byinshi bikamera nk’amazi ahurura, ukageragezwa bikakumerera nk’umuriro ugutwika, humura uzabibamo byamara amaherezo niwizera uzabisohokamo amahoro.
Umukozi w’Imana Yeremiya Imana yaramusanze abwirwa ko yamumenye atararemwa munda ya nyina umubyara,ndetse ko Imana yamwejeje ataravuka maze imushyiriraho kuba umuhanuzi uhanurira amahanga Yose, maze Imana imwongereraho ko imuhaye ubutware mu ijambo ko ashyiriwe hejuru y’amahanga n’ibihugu y’abami kurandura no gusenya kurimbura no kubika,kubaka no gutera imbuto (Yeremiya 1:4-10), n’ubwo Yeremiya yakoze imirimo myinshi y’ubutwari yaje kugera aho yitiranya imvugo y’Imana nawe yiyumvisha ko kuba afite isezerano ry’Imana atakagombye guca mu bikomeye nk’ibyo yari agezemo niko kuvuga ngo “Ayii Uwiteka waranshutse nemera gushukwa, undusha amaboko nicyo gituma unstinda , mpindutse urwamenye umunsi wose,umuntu wese aranseka” ( yeremiya 20:7)
Bene data umurimo wo gukorera Imana ni umurimo usaba kwihangana cyane ko utaboneka mo umunezero mwinshi ariko ntago ari uko Imana yadushutse ntan’ubwo ari uko iduhima ngo yange gusohoza ibyo yavuze ahubwo imvugo yayo ni imvugo izimije kandi isobetsemo ubuhanga bisaba rero ko urushaho kuyegera kugirango hato utazatwara ibyayo uko wishakira bikaba byanakugusha.
Mwibuke Yohana Umubatiza ni umwe mubo Yesu kirisito ubwe yatangiye ubuhamya bwiza, yewe nawe ubwe yakoze umurimo ukomeye wo kwamamaza inkuru nziza y’agakiza ndetse agera n’aho Imana imuha Kubatiza yesu ariko nawe yageze muri gereza cyane ko yumvaga ntacyamuhangara ari kumwe na yesu, amutumaho ati mumumbarize ngo Ese ni wowe wa wundi ukwiriye kuza cyangwa dutegereze undi? ( luka7:18), nyamara Yesu yamusubije agira ati Umurimo w’Imana uracyakorwa nyamara hahirwa iwo ibye bitazagusha.
Muby’ukuri Imana Twizeye ntago yahindutse iracyadukunda, ndetse yiteguye no kutugirira neza ahubwo birakwiye ngo imvugo yayo tuyisobanukirwe kuko akenshi hari igihe tuyumva nabi bigatuma tuyi vovotera tukayishyiraho urubanza, ariko yaba twasobanukirwaga n’imvugo yayo ubuzima bwa hano mu isi twazabusoza tutagushijwe n’iby’Imana ahubwo bikatubera inkomezi.


text:
Umugore we yamwibagije umubabaro w’urupfu rwa nyina!
“Isaka azana Rebeka mu ihema rya nyina Sara, aramurongora, aba umugore we aramukundwakaza. Isaka ashira umubabaro wa nyina yapfushije” Itangiriro 24:67
Bibiliya ijya itubwira ngo ubonye umugore mwiza witonda, aba abonye ikintu kiza cy’igiciro, akaba agize umugisha mwinshi ahawe n’Uwiteka Imana ye.
Isaka nawe ngo yashatse afite umubabaro ku mutima, nta byishimo, ariko ngo Rebeka ahageze ubuzima bwa Isaka bwarahindutse, ngo yashize umubabaro, ahari yaravugaga ati ndashima Imana yakumpaye! Ngo Rebeka yamwibagije umubabaro w’urupfu rwa nyina.
Nkiri umwana hari umugabo wajyaga avuga ngo umugore ni: umugome, umugozi, umurozi… n’andi mazina mabi ntibuka. Maze gukura naribajije ngo, iyo aba akiriho mba naramubajije ikibazo yahuye nacyo cyatumye nta kiza yabonye mu rushako mu gihe ku bandi gushaka biba igisubizo.
Nandika aya magambo ndifuriza abamama bagenzi banjye kuba ab’umumaro mu ngo bashatsemo. Reka twe kuba ikibazo, ahubwo tube igisubizo, reka aho kuba impamvu y’umubabaro, tube impamvu yo gushira umubabaro kubo twashakanye.
Hari umugore ngo washatse kumenya izina umugabo we amwita muri telefoni ngo ayihamagaye asanga yamwise izina rya gereza imwe ikomeye!!!! Ni ukuvugako kumugabo, umugore ngo yagereranwaga na “gereza” cyangwa aho bafungira imbohe. Mbese iwe ntihari ahantu ho gushirira umubabaro ahubwo hari ahantu atabonera amahoro cyangwa umunezero, ubwizasanzuro.
Aha, sinashatse kujya kure ngo menye hagati y’umugabo n’umugore uwatumaga urwo rugo ruba rubi ,ariko Imana idusange kandi iduhe ingo nziza zo kwishimiramo. Muri iyi nkuru batubwiyeko ngo na Isaka yamukundwakaje cyane!! Wasanga wenda nabyo byaragize uruhare mu gutuma Rebeka nawe aba mwiza umugore wo kwifuzwa!!!
Uwiteka ashoboye kuduhindura no guhindura amateka y’ingo zacu ariko birasaba ko tubiharanira tukanabisengera
Yesu adusure.


text:
izubarirashePerezida wa Repubulika Paul Kagame yashishikarije Abanyarwanda gukora kurushaho kuko ngo izina ryiza u Rwanda rufite ubu ryakorewe mu gihe gito, anabasaba gukomeza kurinda ibyagezweho.
Yatangarije ibi mu Murenge wa Ndera ku musozi uzwi nka Bwiza bwa Gasogi aho yifatanyije n’abatuye muri aka gace mu muganda rusange wa buri kwezi batera ibiti mu rwego rwo kurengera ibidukikije.
Yagize ati “Mu myaka ishize murabyibuka twagize izina ribi aba ari ryo riduha kumenyekana ariko tumenyekana nabi ku Isi hose. Ubu kandi murabizi igihugu cyacu gisigaye kizwi kubera izindi mpamvu nziza.” Yunzemo ati “Turi mu ba mbere ku Isi aho abantu baturuka hose bakwishimira gutura kandi n’abakibamo bishimye; ubwo bifite impamvu. Uje mu Rwanda asanga abantu bifashe neza kandi baha umutekano abaturutse hanze.” Yakomeje agira ati “Iryo zina ryiza mwumva mbabwira ku bintu byinshi, rirashimishije, turarishaka ariko ntabwo ripfa kuza gusa. Tugomba kurikorera. Kandi iyo wakoze ibikorwa bikugeza aho na bwo ntabwo ushaka ngo bigucike ngo wongere usubire ha handi wahoze hatari heza.”


text:
Abashyingiranwe bavanze umuntungo ku buryo busesuye bacungira hamwe umutungo wabo, kandi bakagira ububasha bungana bwo kuwukurikirana no kuwuhagararira.
Gucunga umutungo : Gucunga umutungo bijyana n’ububasha bwo kuwukoresha uko bikwiye, kuwikenuza, kuwutanga no kuwugurisha hakurikijwe ibyo amategeko ateganya.
Umutungo wimukanwa cyangwa utimukanwa wanditse ku izina ry’umwe mu bashyingiranywe ugomba kwandikwa no kuri mugenzi we kugira ngo na we awugireho uruhare.
Kwishyura imyenda yafashwe mbere : itegeko rigenga abashyingiranwe rivuga ko abashyingiranywe bafatanya no kwishyura imyenda yafashwe mbere ndetse na nyuma y’isezerano ry’ugushyingirwa kwabo.
Uguseswa kw’uburyo bw’ivangamutungo rusange : Iyo uburyo bw’ivangamutungo rusange busheshwe ku mpamvu ziteganywa mu ngingo ya 23 y’itegeko rigenga abashyingiranwe , rivuga ko abari barashyingiranywe bagabana mu buryo bungana umutungo n’imyenda bahuriyeho. Ibikoresho bidashobora gusangirwa n’ibikoreshwa mu kazi k’umwe mu bashyingiranywe bihabwa mbere na mbere usanzwe abikoresha.
Ababerewemo umwenda bafite uburenganzira bwo gusaba kwishyurwa imyenda yafashwe n’abashyingiranywe mbere yo gusesa uburyo bw’imicungire y’umutungo wabo. Uberewemo umwenda ahitamo gukurikirana umwe cyangwa undi mu bashyingiranwe ku mwenda wose ; uwishyuye akaba yahindukirira mu genzi we asaba ko yahamagazwa ku gahato mu rubanza cyangwa yamusubiza uruhare yamutangiye yishyura umwenda bari basangiye.
Ibyo ugomba kumenya ku ivangamutungo ry’abashakanye
Abashyingiranwe bavanze umuntungo ku buryo busesuye bacungira hamwe umutungo wabo, kandi bakagira ububasha bungana bwo kuwukurikirana no kuwuhagararira.
Labels: umuryango


text:
Abaturage bo mu kagari ka Muvumba mu murenge wa Nyabinoni ho mu karere ka Muhanga, intara y’Amajyepfo, ngo basaga imiryango 700 baravuga ko batumva impamvu bagiye kwimurwa muri ako kagari kuko ngo impamvu basobanurirwa n’ubuyobozi bw’ibanze idahwitse kandi ngo itari ukuri. Bo bakaba basanga hagomba kuba hari indi impamvu yaba ibyihishe inyuma.
Uciye mu muhanda wa Musanze-Muhanga, umaze kugenda urugendo rurenga isaha kuri moto uvuye i Musanze mu Ruhengeri ugera ku kiraro cya Muvumba bamwe bemeza ko ari icya kabiri gikomeye mu Rwanda nyuma y’icyo ku Rusumo. Icyo kiraro cyambukiranya umugezi wa Nyabarongo, kikaba gihuza akagari ka Muvumba n’aka Kabatezi ko mu murenge wa Muzo wo mu karere ka Gakenke. Ni ukuvuga ko icyo kiraro gihuza icyari komini Nyakabanda na Ndusu.
Ukimara kwambuka icyo kiraro, iyo ari ku cyumweru usanga isoko ryaremye. Ku munsi wo ku cyumweru muri uku kwezi, Igitondo.comcyarahanyarukiye nyuma y’uko byari bimaze iminsi bitangazwa ko abo baturage benda kwimurwa ariko bo batabyemeranywaho n’ubuyobozi.Abo twaganiriye badusabye kudahishura amazina yabo.
Umwe muri bo akaba n’umugore ati: “Vuba aha baherutse kuza badukoresha inama nko mu minota 10 yari irangiye ariko ikintu cyaje kutubabaza, twumvise kuri radiyo ngo abanya-Muvumba rwose twese twemeye kwimuka ngo kubera ko dutuye habi kandi nta muntu bigeze baha umwanya ngo avuge.
Yewe umenya nta baturage bigeze bavugira kuri iyo radiyo kuko nanjye ntabyiyumviye ahubwo ari abaturage numvise babivuga.”
Gusa iyo radiyo twahisemo kutayivuga. Kuri uwo munsi n’ubundi itsinda ry’bantu bageraga muri 50 bari baje no mu isoko bagize bose bati: “ Oya! Oya! Oya! Barabeshya ntawabyemeye, ntawabyemeye. Ashwi shwi”.
Ubuyozi bw’ibanze burimo umurenge n’akarere ngo ni bwo bumaze iminsi bubabwiye ko bagomba kuva aho ngaho bakajya ahandi hitwa Buziranyoni. Ngo ni mu murenge wa Rongi wegeranye n’uwa Nyabinoni. Umwe muri abo baturage avuga ko nta bisobanuro bifatika ubuyobozi bubaha. “Babanje kuza ubwa mbere, baravuga ngo imisozi irahanamye, ngo hari ikibazo gihari cyatuma twimuka”.
Urebye ntabwo bakigaragaje neza, batubwiye bwa mbere ngo ni imisozi yaducikira (yaturidukira/ yaduhirimaho), none babonye turi kubyanga; barongera baravuga ngo bashaka kutujyana ahari umuriro w’amashanyarazi; dusanga ibyo ngibyo ari nk’ibintu byo kudutesha ibyacu ku maherere.”
Iyo witegereje, usanga icyo gice ntaho gitandukaniye n’icyo biteganye hakurya cyo mu karere ka Gakenke, ni ahahoze ari komini Ndusu. Aho hantu hombi usanga harangwa n’imisozi miremire ishobora no kuba ireshya. Ibyo bikaba bitera abo baturge kwibaza impamvu ubuyobozi bubasaba kwimuka kubera iyo misozi miremire mu gihe abaturage b’aho handi ngo batabwirwa kwimuka. Umwe muri abo baturage abisobanura muri aya magambo: “Ni cyo kintu cyatuyobeye, za Rushashi imisozi irahari, za Binana ahahoze ari muri Gisenyi imisozi irahari; njyewe naravuze nti: ‘Ko umugezi wa Nyabugogo wazongereje abantu, ko umujyi wa Kigali batarawimura ngo bawujyane i Kabuga? Eh, Ruhengeri ko biriya birunga bimanamye, ko abaturage ba Ruhengeri batari bahabakura?”
Tukimara kuvugana n’uwo mugabo w’imyaka 50 y’amavuko, twahise tujya gushaka abasheshe akanguhe kugira ngo tumenye niba hari ibiza bazi muri ako gace. Twavuganye n’abakambwe 3. “Amakuru ni meza buhoro ariko, niba ari ubukure se ndabizi, ndenda kugera mu myaka 100. Ubu se ko mpasaziye na ba sogokuru bakaba barahasaziye, nta kibi cyaho. Inkangu se ko ndinze ngana ntya ntazo mbonye, na ba sogokuru ko nta zo babonye?”, ni ko umusaza umwe twasanze iwe yicaye ku gatebe ka Kinyarwanda yasobanuye.
Undi na we ati: “ Mfite imyaka 85, navutse muri 25, iby’ibisozi uvuga byamanura amahindu cyangwa bigateza ibiza si byo, oya, uh hu. Ni ko ye kuva nkubwiye ko navutse muri 25, hakaba hatari hamanuka; ubu nkaba mfite abuzukuruza, hazamanuka ubu.
Nta nkangu yigeze itwara urugo rw’umuntu, dore n’utu tugezi, twa Nyanza na Kiruri, ureba twinyurira mu murongo watwo.”
Umukambwe wa gatatu , ngo ako gace gafite ubutaka butoroshye na gato ku buryo nta biza byahavuka. “Mfite imyaka 84, ino harakomera, Ndiza yacu irakomera; aya mabuye yacu ureba y’ibitare arakomeye, ntamanurwa n’ubusa. Oya aya mabuye ntarindimuka, oya; dore bazakubwire, uwubatse ku rutare yararamutse ariko uwubatse ku musenyi yaragiye.”
Ako kagari ka Muvumba karimo imisozi n’ikibaya. Hasi mu kibaya hatuye abantu, mo hagati mu misozi na ho hatuye abantu. Bivugwa ko mu mpinga y’iyo misozi habonetsemo amabuye y’agaciro ya koruta (coltan).
Abo baturage bakaba basanga impamvu yo kubimura ari aho ishingiye kuko ngo ayo mabuye atacukurwa bakihatuye kubera ibibazo nk’isuri bishobora guteza. Umwe muri bo w’umugore ati: “Biragagara ko ari abashoramari baje gushakamo imari.”
Undi na we w’umugore ni ko kungamo ati: “Niba babona muri iyo misozi wenda baravumbuyemo amabuye y’agaciro, bagombye kubitubwira ntibabiduhishe noneho bakagira icyo batugenera ku bihereranye n’imitungo yacu.”
Agaragara nk’urembejwe n’agahinda, umugabo w’imyaka ikabakaba 50 we avuga ko ababajwe n’ibikorwa remezo biri kubegerezwa none ngo bakaba bashobora kwimurwa ku bintu bidafututse. “Kuko mbere hose twari mu bwigunge, none twabonye umunara (wa MTN utuma telephone zikora), tubona n’umuhanda sinzi impamvu bawudukuraho rwose.”
“Ubuyobozi buriho twasanze bugiye kutugurisha, akarere kagiye kutugurisha.” Uwo munara ngo washyizwe muri ibyo bice mu kwa cyenda kw’uyu mwaka. Ushinze ku musozi wa Ndusu. Uwo musozi uteganye ndetse usa n’ureshya n’indi misozi yo muri Nyabinoni. Na ho umuhanda yavugaga ni uwa Musanze-Muhanga unyuze ku Muvumba nyine, uri gukorwa ubu dore ko kuva mu 1994 kugeza ubu nta modoka ziratangira guca muri uwo muhanda ngo zigere i Gitarama mu mujyi zivuye Ruhengeri.
Ibyo ngo byabangamiraga abaturage bo muri ako kagari ariko ubu ibyishimo ni byose kubera ko bari kuwutunganya neza cyane aho abawukora bagenda bawutsingagira, baca n’inzira (caniveau) amazi acamo ku buryo bamwe basanga ari nka kaburimbo. Uwo muhanda ngo wenda kugera i Gitarama ukorwa.
Bucyeye bwaho ari ku wa mbere, twashatse kumenya icyo ubuyobozi bubivugaho, maze umunyamabanga nshingwabikorwa wa Nyabinoni,Aimable Musabwa, atubwira ko ari akarere ka Muhanga gafite kugira icyo kabivugaho.
Cyakoze ntibiradushobokera kuvugana n’ubuyobozi bwa Muhanga ariko turacyagerageza. Gusa iki ni igice cya mbere tubagejejeho, tukaba tuzakomeza kubagezaho ibindi kugeza bisubije ibibazo byose umuntu ashobora kwibaza nko kumenya niba aho hantu bazimukira hari ibikorwa remezo byamaze kuhagezwa. Kugeza ubu ngo ntibaramenya igihe bazimukira.
source: http://www.igitondo.com/spip.php?article2865


text:
Nkuko ubushize twabonye ibiranga umukobwa, ubu noneho tugiye kureba ibiranga umuhungu nkuko twaritwabibasezeranyije.
Muri byo muraza gusanga haribyo bahuriyeho n’ abakobwa.
Reka dutangire turebera hamwe ibyo bintu uko ari bitantu, tunafata ingamba zuko twabyitwaramo.
1.Amafaranga:
Nkuko byagiye bivugwa nabamwe mu bakobwa ndetse n’ abahungu, ngo abakobwa biki gihe ahanini bakunda umuhungu ufite amafaranga. Ibi haruwakibaza impamvu? Impamvu ntayindi, nuko akenshi umukobwa aba ashaka gusa neza no kubona burikimwe akeneye cyamufasha kubaho neza, bityo bigatuma yumva ko igihe akundanye cyangwa abanye n’ umuhungu ufite amafaranga azamufasha kubigeraho, kuko azaba amuha buri kimwe gishoboka.
2.Imyambarire:
Abakobwa bakunda abahungu bazi kwambara neza kandi imyenda myiza. Nkuko byagaragajwe nabamwe mubakobwa, ngo impamvu bakunda uwambaye neza, nuko aba ashobora kugaragara neza mu maso y’ incuti zabo ndetse na rubanda nk’igihe basohokanye, kandi bene nk’uwo muhungu aba afite naya mafaranga, bityo bigatuma bamwe mubakobwa bagize amahirwe yo gukundana n’ umuhungu nk’uwo cyangwa kumenyana, agerageza kumwigarurira, amukorera buri kimwe ari nako amwiyegereza kugirango amugereho abe uwe.
3.Gukorakora umukobwa:
Nubwo umuhungu ashobora gukorwaho n’ umukobwa bikamubera ikibazo, ariko n’umukobwa ashobora gukorwaho n’umuhungu nawe bikamubera igishuko. Aha hari uwakwibaza ngo gute? Gusa ibi n’ibintu byumvikana kandi bibaho cyane. Aha twavuga nk’igihe umukobwa yiyambariye yamyenda migufi cyangwa imugaragaza uko ateye, noneho ugasanga igihe ari kumwe n’umuhungu ari kumukora nko kubibero cyangwa se kumabere. Aha biroroha cyane ko bashobora kugwa mu busambanyi.
4.Akarimi gatyaye:
Byagaragaye kenci ko abakobwa ari abantu byoroshye kuyobya cyangwa guhindura ibitecyerezo, ibi ngo bikaba byorohera abahungu cyane kubajyana aho bashaka, aha twavuga nka magambo bakoresha aryoheye amatwi, yuzuye imitoma n’ ibitagaza akoreshwa n’ abahungu akenshi bashaka kuryamana n’ abakobwa cyangwa afite ikindi amushakaho. Ibi nibyo twita akarimi gatyaye.
5.Uburanga bw’umuhungu:
Yego ahanini abakobwa nibo bakurura abahungu bitewe n’uburanga bwabo , ariko nibibuza ko hari n’abahungu bashobora gukundwa n’igitsina gore bitewe n’uburanga nabo bifitiye. Hari uwakwibaza ngo gute? Umuhungu muremure, wamatuza bikunze kuvugwa ko aba yarakoze icyo bita body building mu ndimi za mahanga nu’bwo hari abagaragara gutyo batarabikoze, bamwe mu bakobwa twaganiriye bagaragaje ko uyu muhungu akundwa cyane n’ abakobwa kandi nawe ubwe bikaba bimworohera kuba yabona cyangwa yakundana n’uwo ashatse.
Mwabyiboneye rero, nubwo akenshi abakobwa aribo baba intandaro y’irari ry’ abahungu nkuko bivugwa nabamwe mu rubyiruko twaganiriye, n’ abahungu nabo bashobora gutera abakobwa irari bitewe nuwo uriwe nicyo ufite.
Niyo mpamvu rero, ibi buri wese akwiye kugira uko abyitwaramo bigishoboka, ahanini ni kurubyiruko kuko aribo bikunze kubaho kandi ari nabo mbaraga z’ejo hazaza. Ibi byakorwa ahanini, buri umwe agerageza kwizirika ku muco, twirinda kugendana n’ibiguruka no gushaka gukurikiza umuco wahandi, duharanira gukora cyane no kwigira, nambere yo kugira icyo ukora cyangwa wishoramo, ukagerageza kubanza kumenya uwo uriwe nicyo ushaka.
Ibi byose bikozwe kandi neza, ntawatinya kuvuga ko ejo hazaza hazaba heza
By Iraganje Elyse Marleine-Kigalihit.rw


text:
Ukwiriye kumenya ubutware wahawe muri Kristo Yesu ukabukoresha neza. Pastor Desire
“Uwiteka abaza Mose ati: “Ni iki gitumye untakira? Bwira Abisirayeri bakomeze bagende. Nawe umanike inkoni yawe, urambure ukuboko hejuru y’ inyanjauyigabanye Abisirayeri bace mu Nyanja hagati nko ku butaka” (Kuva 14:15-16)
Twese tuzi Mose yavukiye muri Egiputa ababyeyi baramuta atoragurwa n’ umukobwawa Farawo aramurera (Kuva 2); arakura, ageza ku myaka 40. Yize amashuli meza aba umusirikare mukuru, kandi yakuze bamutegura nk’uzasimbura Farawo akaba umwami.
Umunsi umwe amenye ko ari Umuheburayo ngo abirutisha ubutunzi bwose bw’ Abanyegiputan’ ubundi bwahishwe atekereza ko gutukwa bamuhora Kristo ari ubutunzi bukomeye kuko yatumbiraga ingororano azagororerwa (Abaheburayo 11:23-28).
Nyuma yarahunze anyura mu butayu bukomeye bushyuha kugera kuri dogere 50 ariko Imana yari ibifitemo umugambi kuko yo yari izi ko nyuma y’ imyaka 40 azahanyuza
Abisirayeri abatahanye. Nagira ngo nkubwire ko hari ubwo Imana izakunyuza mu
nzira utumva ariko yigirire icyizere kuko aho ikujyana ari heza.
Mose ajya kuragira intama zitari ize imyaka 40 nabwo Imana yagira ngo imukuremo
icyubahiro cyose, imuhe umutima wo gukunda intama imwigishiriza mu guca bugufi;
iyo aza kuyobora Abisirayeri akiri umusirikare byari kumugora kuko muzi ko
yigeze arakara rimwe muri Egiputa agahita aniga Umunyegiputa akamuhisha mu
musenyi ariko Imana yamuhinduye umugwaneza kuruta abantu bose bo mu isi.
Rimwe agiye kuragira abona igihuru cyaka kidakongoka atambitse kukireba Imana
imubwira gukuramo inkweto kuko aho ahagaze ari ahera, ese wowe umunsi waje mu
itorero wumvise Imana ikwemeza ibyaha byawe urabyihana?
Imana imubwira ko igiye kumutuma muri Egiputa; Yesaya 6 havuga ko yagiye mu rusengeroaba aribwo amenya ko yanduye Imana imaze kumweza iramutuma. Abantu bishimira gukorera Imana ariko kwezwa nibyo bibanza kuko abafite imitima iboneye nibo bazabona Imana (Matayo 5:8). Kuko Mose yari yarabayeho atazi amaherezo y’
ubuzima bwe kuragira intama yarabyemeye ntiyari azi ko hari icyahindukaho
atangira kuburana. Imana imubaza icyo afite mu ntoke ati ni inkoni ayishyira hasi
ihinduka inzoka ntabwo ari inkoni nshya yahawe niyo yari afite yahawe imbaraga.
Iyo Imana ishaka kugukoresha ni kamere yawe ihinduka igakorera Imana niba wari usanzwe uvuga menshi uzahinduka uvuge imirongo myinshi yo muri Biblia. Niba wakunda gahunda uzaba umudiyakoni mwiza, niba wari usanzwe witanga bitakugora numara guhinduka uzubaka urusengero bitakugoye kuko inkoni yawe yahawe ubutware.
Ikibazo ni uko tutemera kamere zacu ngo Imana izihindura zikorere Imana.
Imana imubwira gushyira ikiganza mu gituza kivamo cyabaye ibibembe mwibuke ko iki kiganza cyishe Umunyegiputa kikamushyira mu musenyi kandi nicyo kizatwara iyi
nkoni yahawe ubutware gikwiye kubanza kwezwa. Aho yagishyize ku mutima
biragaragaza ko umutima ushukana kuruta ibindi byose (Yeremiya 17:9) ariko ku bwa
Kristo Yesu turezwa tukemerwa. Byari gushoboka ko atwara inkoni ariko we
atarezwa ariko mwibuke ko impano n’ agakiza ntaho bihurira, ushobora gukoreshwa
n’ Imana n’ abapfuye ukabazura ariko wanduye ufite ibyaha. Yesu yaravuze ati: “Bazavuga ngo twigisha, twakora ibitangaza mu izina ryawe ababwire ngo ntabwo nigeze mbamenya kuko bakoresha impano badakijijwe umurimo w’ Imana wa mbere ni ukubanza kwezwa.
Bagezemuri Egiputa Imana yerekanye ko inkoni ya Mose ifite imbaraga kuko yahindutse inzoka imira izindi zose hari ubutware burya ubundi butware dukwiye kugira imbaraga ziri hejuru y’ iziduhiga; Yesu ati “Mbahaye ubutware muzarya icyica
ntacyo kizabatwara na hato muzakandagira inzoka na sikorupiyo muzaramburira
ibiganza ku barwayi bakire (Mariko 16:15-18). Iyo urebye uko abantu b’ Imana
batinya uburozi wagira ngo nta Mana bagira ariko n’ ubwo byabaho tukarya icyica
nta cyo kizadutwara na hato.
Barahagurutse nyuma y’ uko bakoze Pasika mwibuke ko Abisirayeri bahagurutse ku kimenyetso cyanyuma cy’amaraso natwe agakiza kacu ni uko Yesu yamennye amaraso ku musaraba.Uwiteka umucamanza iyo atubonyeho amaraso ntaducira urubanza rubi atwita abakiranutsi Indirimbo 120 (gushimisha).
Bageze ku nyanja babona ingabo za Egiputa zibakurikiye, hirya hari imisozi, imbere
hari inyanja, nagirango ngusubiriremo ko Imana ishobora kukunyuza hafi cyangwa
kure ariko wowe yigirire icyizere gusa aho ikujyana ni heza. Urugendo ruteguye
neza. Abisirayeri bacika intege bivovotera Imana na Mose, Mose nawe atakira
Imana nayo iramubaza iti “Ni iki gitumye untakira? Babwire bakomeze bagende”.
Aha haragaragara ikibazo cyo kwizera guke kuko Imana bari bavuganye bahaguruka
ntiyari yababwiye ko yabihinduye kandi inkingi y’ igicu yabayoboraga yari ikiri
imbere yabo kandi bagomba kuyikurikira Imana ubwayo yari imbere yabo ariko
baburira Imana icyizere. Mu gitabo cya Zaburi 77:20 havuga ko inzira z’ Imana
zari mu nyanja ibirenge byayo ntibabibona biri mu mazi ibayoboye nk’ umukumbi.
N’ ubu birashoboka ko ibyo uri gucamo bimeze nk’ inyanja itukura ariko
girira Imana icyizere kuko uko Kristo yari ejo n’ ubu niko akiri niko azahora
iteka ryose (Abaheburayo 13:8).
Imana yabwiye Mose ngo rambura inkoni naguhaye hejuru y’ inyanja uyigabanye Imana yishimira gukorana nawe mu butware yaguhaye kandi icyo Imana yakuzaniye ku isi iragira ngo ugisohoze kuko turi abo yaremye ituremeye imirimo myiza muri
Kristo Yesu ngo tuyigenderemo iyo Imana yiteguye isi itarabaho (Abefeso
2:10).
Hari ahantu 2 Mose yari amaze kumenya ubutware afite n’ igihe bageze I Mara babuze amazi yo kunywa Imana ibwira Mose ngo shyira igiti mu mazi amazi yari mabi
ahinduka meza, icyiza cy’ ubutware gusharira kw’amazi kwagiye mu giti kandi
kuryoha kw’amazi kwavuye mu giti. Dufite umusaraba umwe wakira ibibi byacu n’
ibyaha byacu byose kandi ukaduha amahoro n’ ibyishimo byose Kristo yaravuze ngo
mwese abarushye muze munsange mbaruhure. Umenye gukoresha ubutware bwawe ibyari bibi byaba byiza.
Undimunsi batewe n’ abanzi yabwiye Yosuwa ngo amanuke mu kibaya n’ ingabo ariko we arajya ku musozi yitwaje inkoni n’ Imana. Iyo yamanikaga amaboko arimo inkoni
y’ Imana baratsindaga yayamanura bagatsindwa. Burya urugamba rufite ahandi
rubera. Abigishwa baraye barwana n’umuraba ijoro ryose bakanguye Yesu we acyaha
umuyaga kuko ari wo utera umuraba ubwato buratuza. Wowe ukemura ibibazo nabi
iyo bakwanze uhita uhangana nabo ariko uhise ujya kwihaniza Satani ubatuma
ukamutegekesha ubutware uhabwa n’ umusalaba byakoroha ariko uhanganye n’ abantu sibo, ahubwo jya ku musozi witwaje inkoni(ubutware) wahawe ibibazo bizakemuka. Yesu yaduhaye ubutware icyo tuzahambira mu isi no mu ijuru kizaba gihambiriwe kandi icyo tuzahambura mu isi no mu ijuru bazagihambura (Matayo 16:18-19).
Imana iguhishurire ubutware ufite muri Kristo Yesu umenye agaciro k’ umusalaba
witiriwe kandi uzabona ubuzima buhinduka buri munsi haba mu mwuka no mu buzima
busanzwe . Ibihe byiza.
Pastor Desire Habyarimana


text:
Umuntu wese agandukire abatware bamutwara, kuko ari nta butware butava ku Mana, n’abatware bariho bashyizweho n’Imana – Abaroma 13:1
Mu bihugu bigera ku 196 bigize isi dutuye, buri gihugu kigira abayobozi bakiyobora. Buri gihugu kigira uburyo bwihariye bw’ imitegekere. Hari ibihugu usanga byarayogojwe n’ intambara zurudaca, inzara ndetse n’ indwara zibyorezo zidasiba guhitana abantu babarirwa mu bihumbi ku munsi. Mu bihugu bitandukanye usanga abaturage bagaragaza ko bishimiye abayobozi . Hakaba n’ahandi abaturage birirwa mu mihanda bigiragambya bamagana ubuyobozi buriho. Nyamara Bibiliya igaragaza ko nta butware butava ku Mana.
Imana ikoresha inzira nyinshi mu gushyiraho abayobozi no kubakuraho; kandi igira uburyo ibakoresha mu gusohoza imigambi yayo. Iyi ni na yo mpamvu abantu bazi Imana badakwiye kubarirwa mu bigande. "Abatware si abo gutinywa n’abakora ibyiza, keretse abakora nabi. Mbese ushaka kudatinya umutware? Kora neza na we azagushima, kuko ari umukozi w’Imana uguhesha ibyiza. Ariko nukora nabi utinye, kuko adatwarira inkota ubusa. Ni umukozi w’Imana, uhoresha umujinya ukora nabi "Abaroma 13 :3-5.
Icyumvikana ni uko ibyo abayobozi bakora byose atari ko bishimwa n’ Imana, kuko atari ko bose bayubaha. Mu nshingano z’abakristo harimo kumvira ababayobora, kubasengera no kubabwiza ukuri mu bwitonzi kandi ukabaha icyubahiro ubagomba. Niba bikwiye kubaha abayobozi, biranakwiye ko ibyagenewe ku batunga no gukora imirimo ituma babaho neza bitangwa neza. "Ni cyo gituma musora, kuko abatware ari abagaragu b’Imana bitangiye gukora uwo murimo" – Abaroma 13:6.
Ubushakashatsi buherutse gukorwa n’ umuryango mpuzamahanga uharanira amahoro (Global Peace Index) mu mwaka 2014; bwagaragaje ko ku isi hose ibihugu cumi na kimwe (11) gusa ari byo bitigeze birangwamo imvururu n’ ibibazo bishingiye ku butegetsi. Buri munsi tumva amakuru y’ahantu hatandukanye ku isi abaturage bakomeza kugwa mu mvururu zishingiye ku butegetsi.
Abakristo , dukwiye guhora dusengera abayobozi b’ igihugu cyacu, abo mu karere ka Afrika y’Uburasirazuba (East African Community), Afrika ndetse n’ isi yose muri rusange. Tugasaba Imana guha abayobozi batwara kurinda abo bayobora akarengane ndetse natwe abaturage tukihutira kubahiriza ibyo dusabwa n’ubuyobozi.


text:
Gakenke : Itorero « Inkoramutima za Kiristu » zegukanye umwanya wa mbere mu marushanwa y’imiyoborere myiza
Mu rwego rwo kurushaho kunoza imiyoborere myiza mu Rwanda, kuva tariki ya 13/12/2011 kugeza 30/1/2012 ni ukwezi kwahariwe imiyoborere myiza aho hateganyijwe ibikorwa bitandukanye birimo n’amarushanwa. Amarushanwa ku rwego rw’akarere yabaye uyu munsi tariki ya 9/1/2012, aho Itorero « Inkoramutima za kirisitu » ari ryo ryegukanye umwanya wa mbere mu mbyino ku rwego rw’akarere.
Iryo torero rikomoka mu Murenge wa Janja rizwi mu ndirimbo zihimbaza Imana nka « Mana ishobora byose » n’izindi indirimbo zibanda ku muco nyarwanda, bakoze mu nganzo bibanda ku nsanganyamatsiko bavugaga ku miyoborere myiza ari ko bijyana n’umudiho bikba byatumye begukana umwanya wa mbere.
Mu ndirimbo, umwanya wa mbere wabaye uw’itorero « Agaseke » ryo mu Murenge wa Mataba. Abagize iryo itorero bavuga ko icyatumye baba abambere ari uko bacengeye insangamatsiko y’imiyoborere myiza kandi ibyo bavuga mu ndirimbo yabo ngo bibarimo. Bakomeza bavuga ko ayo marushanwa yabafashije gutambutsa ubutumwa bw’imiyoborere myiza. Read More


text:
Namwe yarabazuye, mwebwe abari bapfuye muzize ibicumuro n’ibyaha byanyu,ibyo mwagenderagamo kera mukurikiza imigenzo y’iyi si, mugakurikiza umwami utegeka ikirere, ari we mwuka ukorera mu batumvira.Kandi natwe twese twahoze muri bo dukurikiza ibyo kamere yacu yifuza, tugakora ibyo kamere n’imitima byacu byishakira, kandi ku bwa kavukire yacu twari abo kugirirwa umujinya nk’abandi bose. Abefeso 2:1-3
Iyo umuntu atarakizwa aba apfuye kuko umutimanama we uba udakora. Saba Imana umutimanama kuko ariwo Umwuka wera akoreramo.Apostle Joshua MASASU arahugurira abamaze gukizwa kwegera abatarakizwa bababwiriza ubutumwa bwiza, kuko nabo Imana ibafite ku mutima wayo. Niba kandi utarakizwa nawe hari amahirwe ko wava mu mubare wabapfuye kubera ibicumuro n’ibyaha byabo, maze nawe ukaba muzima.
Imana ibahe umugisha Apostle Joshua Masasu